Σελίδα προφίλ του/της Κάβο Πάπας | ask4food\nΕδώ και 3 -4 χρόνια επισκεπτόμαστε το “Θεσσαλία”, στην Κηφισιά κάθε πρώτη και τρίτη Τετάρτη του μηνός. Είμαστε μια παρέα παλαιών συμμαθητών από τον καιρό του Πολυτεχνείου και μαζευόμαστε τα μεσημέρια να “…τα λέμε και να τα θυμόμαστε”. Έτσι έγινε και την Τετάρτη στις 2 Δεκεμβρίου.\nΣτην ηλικία μας, γερόντια 75 χρονών, δεν χρειαζόμαστε και πολλά. Εκείνο που χρειαζόμαστε είναι εύκολη πρόσβαση και να μην βαρύνουμε ιδιαίτερα τα στομάχια μας. Άλλος εκ πεποιθήσεως, άλλος για λόγους υγείας, έχουμε την τάση, χωρίς να γινόμαστε υστερικοί, να τείνουμε προς την χορτοφαγία. Νομίζω ότι όλοι εκτιμούμε ένα καλό μαγειρευτό.\nΣτα πλαίσια αυτά, πρώτον, ο χώρος παίρνει άριστα. Η στάθμευση των αυτοκινήτων είναι πάντα άνετη, ακόμα και γι’ αυτούς που εννοούν (και το έχουν κάνει) να σταθμεύσουν ΜΕΣΑ στο κατάστημα.\nΟ χώρος είναι άνετος, σοβαρός, απέριττος και αγγίζει τα όρια του πολυτελούς. Συνήθως καθόμαστε στον μπροστινό χώρο που το καλοκαίρι είναι ημί-υπαίθριος και τώρα είναι κλεισμένος με πλαστικά, αλλά καλόγουστα, και είναι πολύ καλά θερμαινόμενος.\nΣτα αριστερά όπως μπαίνουμε υπάρχει η κλασσική πατροπαράδοτη ελκυστική βιτρίνα του παλιού μαγέρικου που τόσο έχει λείψει στους μοντέρνους καιρούς μας.\nΟι τουαλέτες είναι αρκετά πολυτελείς και πεντακάθαρες.\nΔεύτερον. Άριστα παίρνει επίσης και το σέρβις. Η υποδοχή είναι θερμή, πάντα φιλική και η εξυπηρέτηση άμεση. Οι Σερβιτόροι είναι γρήγοροι και ιδιαίτερα υπομονετικοί με την, γενικά, μεγάλη παρέα. Όπου ο ένας ψάχνει τον κατάλογο με τις ώρες την ώρα που ο άλλος εκθειάζει το …παιχνίδι του Παναθηναϊκού.!.. Κάποτε καταφέρνουμε να δώσουμε την παραγγελία. Πάλι καλά.!..\nΑπό εκεί και πέρα όλα τρέχουν “ρολόι”. Έρχονται τα καυτά τραγανά ψωμάκια μέσα σε χαρτοσακούλα, ώστε να μην παπουδιάσουν από τους υδρατμούς που αναδύονται. Έρχονται να νοστιμότατα ντιπ, αρκετά για όλους, και το θαυμάσιο κόκκινο κρασί.\nΌσον αφορά στην κουζίνα, τα πράγματα αρχίζουν να μπερδεύονται. Δεν θα μιλήσω για τις παρελθούσες εμπειρίες μου διότι, απλούστατα θα έπρεπε να τις εκθέσω όταν τις διαπίστωσα. Θα περιοριστώ στα προχθεσινά. Γενικά όμως η όλη περίπτωση μου γεννά την εντύπωση ότι ο σεφ δεν είναι ιδιαίτερα υπερήφανος για τις “δημιουργίες” του. Δεν χολοσκάει και πολύ, ιδιαίτερα στα μαγειρευτά.\nΣτην μέση του τραπεζιού μπήκαν χόρτα βραστά, πατάτες τηγανητές και φέτα, που ζητήθηκε χωρίς λαδορήγανη. Τα χόρτα ήσαν μπόλικα, σωστά βρασμένα και νόστιμα. Η φέτα ήταν καλή μερίδα αλλά όχι με ιδιαίτερο χαρακτήρα. Οι πατάτες όμως, θλιβερές διπλο-τηγανισμένες. Κρίμα.!..\nΕγώ ζήτησα γεμιστά, μία πιπεριά και μία ντομάτα. Τώρα, να πούμε του στραβού το δίκιο: Όταν οι γιατροί, μέσα στην αμάθειά τους, έχουν δαιμονοποιήσει το αλάτι, οι μάγειροι μαγειρεύουν ανάλατα. Λες, και μέσος όρος δεν υπάρχει.!.. Η λογική του ότι ο καθένας βάζει αλάτι στο πιάτο του, μπορεί να είναι νομικά σωστή, αλλά στην περίπτωση των γεμιστών ΔΕΝ ισχύει. Εκτός του ότι για να φέρεις λογαριασμό εκ των υστέρων πρέπει να προσθέσεις ΠΟΛΥ περισσότερο αλάτι, τα ανάλατα γεμιστά ΔΕΝ ΤΡΟΓΩΝΤΑΙ. Τα συγκεκριμένα γεμιστά ήταν επιπλέον των άλλων, και λαπάς που άνετα τρωγόταν με το κουτάλι.\nΟι λουκουμάδες που ήρθαν κερασμένοι στο τέλος, ήταν τραγανοί, με μπόλικο μέλι και άψογοι όπως συνήθως.\nΠήραμε αρκετό εξαιρετικό κόκκινο κρασάκι (όχι για να μεθύσουμε δηλαδή) ώστε να υπολογίσω ότι γι αυτά που πήραμε και που ήμουνα περίπου στον μέσο όρο, τα 17 Ευρώ το άτομο, ήταν λίγο πολλά. Βεβαίως δεν ξεχνώ ότι είμαστε στην Κηφισιά.


Συχνές ερωτήσεις για το θηλασμό πριν και μετά τη γέννα - mitrikosthilasmos.com\nΣυχνές ερωτήσεις για το θηλασμό πριν και μετά τη γέννα\nTagged: Συχνές απορίες\nΘΗΛΑΣΜΟΣ Q & A\nΠριν και μετά τη γέννα, πολλές μητέρες ίσως έχουν ερωτήσεις για το θηλασμό. Παρακάτω παρατίθενται μερικές απαντήσεις σε κάποιες συχνές ερωτήσεις:\nΓιατί να σκεφτώ τον θηλασμό;\nΤο μωρό σου γεννήθηκε περιμένοντας να λάβει ότι υπάρχει στο γάλα σου. Φυσικά, το γάλα σου είναι εξαιρετική τροφή για το μωρό σου, αλλά είναι πολλά περισσότερα. Σε αντίθεση με άλλες επιλογές, το γάλα σου περιέχει ζωντανά κύτταρα που εξοντώνουν μικρόβια για να βοηθήσουν στην πρόληψη ασθενειών. Μερικά από αυτά τα ζωντανά κύτταρα μένουν δραστήρια στο σώμα του μωρού σου για χρόνια, βοηθώντας να το διατηρεί υγιές για αρκετό διάστημα μετά τον απογαλακτισμό.\nΕπίσης άλλα στοιχεία του γάλακτός σου βοηθούν να ενεργοποιήσουν το ανοσοποιητικό σύστημα του μωρού σου. Μόλις τώρα ξεκινήσαμε να καταλαβαίνουμε τους πολλούς ρόλους που το μητρικό γάλα παίζει στη μακροχρόνια υγεία του μωρού σου.\nΟι μελέτες έχουν διαπιστώσει ότι μερικά μωρά που παραλείπουν το μητρικό γάλα τείνουν να έχουν πιο φτωχά αποτελέσματα στην υγεία τους. Γι’ αυτό ειδικοί, όπως ο Παγκόσμιος Οργανισμός Υγείας και η Αμερικάνικη Ακαδημία Παιδιατρικής προτείνουν αποκλειστικό θηλασμό για τους πρώτους έξι μήνες. Μετά από έξι μήνες, συστήνουν συνέχιση του θηλασμού για τουλάχιστον ένα ή δύο χρόνια, με συμπληρωματικές στερεές τροφή.\nΗ υγεία της μητέρας μπορεί επίσης να επηρεαστεί στο θηλασμό. Οι μητέρες που δε θηλάζουν ίσως έχουν ένα υψηλότερο ρίσκο καρκίνου του στήθους, των ωοθηκών και της μήτρας. Ίσως έχουν ένα υψηλότερο ρίσκο ανάπτυξης διαβήτη τύπου II.\nΚαι μετά αφορά και την οικονομική σου ευεξία. Το τάισμα με φόρμουλα μπορεί να κοστίσει σε μια οικογένεια περίπου $1000-$2000 κατά τον πρώτο χρόνο του μωρού.\nΟ θηλασμός είναι επίσης μέρος της σχέσης σου με το μωρό σου. Ηρεμεί και ανακουφίζει το μωρό σου. Είναι ένας τρόπος να φέρεις το μωρό σου και σένα πιο κοντά!\nΠαίζει ρόλο το μέγεθος του στήθους;\nΌχι. Ο λιπώδης ιστός καθορίζει το μέγεθος του στήθους. Και αυτό, δεν έχει καθόλου επίδραση στην παραγωγή γάλακτος. Γυναίκες έχουν θηλάσει δίδυμα, τρίδυμα, ακόμα και τετράδυμα!\nΟ θηλασμός θα επηρεάσει αρνητικά την σιλουέτα μου;\nΟι αλλαγές στην σιλουέτα σου συμβαίνουν κυρίως κατά τη διάρκεια της εγκυμοσύνης. Τα στήθη σου ίσως είναι μεγαλύτερα όσο θηλάζεις. Αλλά το πιο πιθανό είναι να επιστρέψουν στο κανονικό τους μέγεθος, αφού απογαλακτίσεις. Επίσης, ο θηλασμός ίσως σε βοηθήσει να ξαναβρείς τη φόρμα σου γρηγορότερα.\nΠώς θα ξέρω αν ο θηλασμός θα ταιριάζει σε μένα;\nΓια να έχεις τις πιθανότητες με το μέρος σου, μάθε σχετικά με τον θηλασμό. Όταν θα ξέρεις πώς να θηλάζεις άνετα και πώς η παραγωγή γάλακτος δουλεύει,τότε θα είναι πιο εύκολα. Επιπλέον δες την επόμενη ερώτηση.\nΠού μπορώ να μάθω για το θηλασμό;\nΈνας καλός τρόπος για να μάθεις σχετικά με το θηλασμό είναι από τις άλλες μητέρες. Βρες ομάδες μητέρων που συναντιούνται στην περιοχή σου. Εκεί μπορείς να μάθεις όσο παρακολουθείς μητέρες και μωρά που θηλάζουν! Τα βιβλία και οι θεωρίες είναι καλά, αλλά τίποτα δεν το ξεπερνά από το να το δεις στην πράξη!!\nΔιάβασε άρθρα για το θηλασμό και βιβλία που προτείνονται για γονείς. Επίσης παρακολούθησε μαθήματα θηλασμού. Πολλά νοσοκομεία, γραφεία γιατρών κ.α. προσφέρουν.\nΙδανικά δε θα έπρεπε. Διάβασε το άρθρο μου Κρατώντας το μωρό σου και «επικόλληση στη θηλή» για βοηθητικά σημεία μεγαλύτερης άνεσης.\nΠώς ξέρω πόσο γάλα παίρνει το μωρό μου;\nΑυτό είναι εύκολο. Ό, τι πηγαίνει μέσα πρέπει να βγαίνει και έξω! Από μέρα σε μέρα μπορείς να διαπιστώσεις αν το μωρό σου παίρνει αρκετό γάλα, από τις βρεγμένες του πάνες και τα κόπρανα. Ένα υγιές ποσοστό βάρους που παίρνει το μωρό μπορεί να σου πει αν σίγουρα έχεις άφθονο γάλα. Γενικά δε χρειάζεται να ξέρεις ακριβώς πόσα γραμμάρια παίρνει το μωρό σου. Χρειάζεται να ξέρεις μόνο ότι το μωρό σου αναπτύσσεται. Αυτό μπορεί να απλοποιήσει τη ζωή με ένα νεογέννητο.\nΤι συμβαίνει αν θέλω να θηλάσω δημοσίως;\nΔε χρειάζεται να το κάνεις αν δεν το θέλεις. Υπάρχουν πολλά ιδιωτικά μέρη για να θηλάσεις, αλλά οι περισσότερες γυναίκες θεωρούν ότι με λίγη εξάσκηση μπορούν να θηλάσουν οπουδήποτε.\nΠρέπει να προσέχω τι τρώω και τι πίνω;\nΌχι. Δεν υπάρχουν φαγητά που πρέπει να τρως ή να αποφεύγεις, απλά κράτα ένα μέτρο. Μπορείς να φας σοκολάτα, πικάντικα φαγητά, κρεμμύδια, σκόρδο, μπρόκολο, λάχανο… Και δε χρειάζεται να έχεις τέλεια δίαιτα. Η φύση παρέχει γάλα για το μωρό πρώτα τραβώντας από τις αποθήκες του σώματος. Απλά τρώγε όταν πεινάς και πιες όταν διψάς. Μπορείς ακόμα να πιεις και καφεΐνη, την ποσότητα που παίρνεις από ένα ή δύο φλιτζάνια καφέ. Για περισσότερα, δες το άρθρο «διατροφή και θηλασμός».\nΑν θηλάσω, ο σύντροφός μου θα νιώσει παραμελημένος;\nΗ γέννηση ενός μωρού φέρνει πολλές αλλαγές. Όπως και να ταΐζεται ένα μωρό, δυνατά συναισθήματα εμφανίζονται. Αλλά σήμερα οι μπαμπάδες είναι πιο δραστήριοι στην φροντίδα του μωρού και στη γονική συμπεριφορά. Αν θηλάζεις, ο πατέρας του μωρού σου μπορεί να είναι ένας δραστήριος γονιός. Όταν λείπεις μπορεί να δώσει μητρικό γάλα που έβγαλες με την αντλία. Σε μερικές οικογένειες ο μπαμπάς μένει στο σπίτι με το μωρό, ενώ η μητέρα δουλεύει εκτός του σπιτιού. Σε αυτή την περίπτωση οι μητέρες θηλάζουν όταν είναι στο σπίτι και το αντλούν για όταν λείπουν. Δες το άρθρο «Μπαμπάδες και θηλασμός».\nΘα πάω στη δουλειά μέσα σε βδομάδες μετά τη γέννα. Θα μπορούσα να ξεκινήσω τον θηλασμό;\nΝαι. Μερικός θηλασμός είναι σίγουρα καλύτερος από καθόλου. Και ο θηλασμός όντως δεν χρειάζεται να είναι ή όλα ή καθόλου. Όταν θα γυρίσεις πίσω στη δουλειά έχεις πολλές επιλογές:\nΠλήρης θηλασμός: Έχε το μωρό μαζί σου ή βάλε να σου φέρνουν το μωρό για να το ταΐζεις.\nΆντλησε γάλα στη δουλειά για όλα τα χαμένα γεύματα.\nΔώσε λίγο γάλα από την αντλία και λίγη φόρμουλα όσο λείπεις.\nΌταν γυρίσεις ξανά στη δουλειά υπάρχουν πολλοί τρόποι για να συνεχίσεις να θηλάζεις. Για περισσότερα πάνω στον τρόπο που θα το κάνεις δες το άρθρο «Εργαζόμενη και θηλασμός: κάνοντας το να δουλέψει».\nΑυτές είναι γενικές πληροφορίες και δεν αντικαθιστούν τις συμβουλές του γιατρού σου. Αν έχεις πρόβλημα που δεν μπορείς να λύσεις γρήγορα, ζήτησε βοήθεια άμεσα. Κάθε μωρό είναι διαφορετικό και το δικό σου μωρό μπορεί να μην ανήκει στο μέσο όρο. Αν αμφιβάλλεις κάλεσε το γιατρό σου.\nPrevious Post: Πειραματική έρευνα για την προεκλαμψία\nNext Post: Ημερολόγιο θηλασμού για το 2012 από το mitrikosthilasmos.com (free download)\nΑπο την άλλη όμως για μια νέα μανούλα δεν είναι και τόσο κακό το να μην την προδιαθέσει αρνητικά 🙂 Για σκέψου το κι έτσι!\nΩραίο το "στρίβειν δια του αρραβώνος" στο "ο θηλασμός πονάει;" και τσιμουδιά για το αλκοόλ στις οδηγίες διατροφής…\nΑχ, πόσο δύσκολες είναι οι ίσες κουβέντες…


Βασίλης Κ Ελεονώρα Μελέτη Δημήτρης Λιγνάδης\n26/02/2021, 11:39 1\nΟι ισχυρισμοί του δεν έπεισαν ανακρίτρια και εισαγγελέα - Τι αναφέρει σε δήλωσή του ο ποινικολόγος\nΝιώθει δικαιωμένος ύστερα από την προφυλάκιση του Δημήτρη Λιγνάδη\nO Βασίλης, ο 40χρονος σήμερα άντρας που κατέθεσε την πρώτη μηνυτήρια αναφορά κατά του Δημήτρη Λιγνάδη, έγραψε ένα μήνυμα στο προσωπικό του προφίλ στο facebook ευχαριστώντας όλο τον κόσμο για τα μηνύματα υποστήριξης που δέχτηκε.\n«Για την ιστορία: ήμουν ο Τομ από τον Γυάλινο κόσμο. Όχι πια, όμως!!! Σας ευχαριστούμε πάρα πολύ για την υποστήριξη σας και τα μηνύματα αγάπης. Η αλήθεια πάντα νικάει!!! ΟΧΙ ΑΛΛΑ ΠΑΙΔΙΑ!!!» έγραψε χαρακτηριστικά.\nΟ 40χρονος συγκλόνισε με την ιστορία του στην εκπομπή Μεσάνυχτα και την Ελεονώρα Μελέτη, μιλώντας για τη σεξουαλική κακοποίηση που υπέστη, όπως υποστηρίζει, σε ηλικία 15 ετών.\nΟ Βασίλης είναι ο πρώτος που κατέθεσε μήνυση εναντίον του Δημήτρη Λιγνάδη για βιασμό, ασέλγεια και κακοποίηση ανηλίκου όταν ήταν μόλις 15 ετών.\nΣήμερα ζει μόνιμα στο εξωτερικό και μετά από τις καταγγελίες που έγιναν από άλλους ηθοποιούς πήρε τη δύναμη και προσέφυγε στη δικαιοσύνη, με μοναδικό στόχο να προστατέψει νέα πιθανά θύματα του σκηνοθέτη.\n19/04/2021, 14:47 1\nΆννα Πρέλεβιτς: Αν μπορούσα θα τσίριζα και τώρα


Siemens HZ381700 εξάρτημα απορροφητήρα Φίλτρο – BeQ.gr\nΑρχική σελίδαΣπίτιΚαθαριότηταΣκούπεςΦίλτρα ΣκούπαςSiemens HZ381700 εξάρτημα απορροφητήρα Φίλτρο\nSiemens HZ381700 εξάρτημα απορροφητήρα Φίλτρο\nΚωδικός BEQ: 2079332\nSiemens HZ381700. Τύπος: Φίλτρο, Χρώμα προϊόντος: Μαύρος (Μαύρο). Συμβατότητα μάρκα: Siemens\nΚωδικός προϊόντος: 2079332 Κατηγορία: Φίλτρα Σκούπας\nMakita P-70225 αξεσουάρ και αναλώσιμα ηλεκτρικής σκούπας\nΚωδικός BEQ: 2069734\nMakita P-70225. Χρώμα προϊόντος: Μπλε, Λευκός (Άσπρος), Συμβατότητα: 447LX 447MX. Αριθμός φίλτρων: 1 τεμάχια


Αναλυτική Καταγραφή Της Κατάστασης Που Υπάρχει - Φώφη Γεννηματά\nΑναλυτική Καταγραφή Της Κατάστασης Που Υπάρχει\nHome › Τα Νέα Μου › Αναλυτική Καταγραφή Της Κατάστασης Που Υπάρχει\nΤα κονδύλια του ΕΣΠΑ αποτελούν ένα σημαντικό «εργαλείο» για την ανάπτυξη της οικονομίας, την ενίσχυση των επιχειρήσεων και την δημιουργία νέων θέσεων εργασίας.\nΔυστυχώς και παρά τα όσα οι Κυβερνητικοί παράγοντες ισχυρίζονται, η αξιοποίηση του ΕΣΠΑ καρκινοβατεί.\nΠαρότι οι ρυθμοί ανάπτυξης παραμένουν απογοητευτικοί, παρότι κλίμα ενίσχυσης των επενδύσεων δεν υφίσταται, παρότι η ανεργία παραμένει πολύ υψηλή, η Κυβέρνηση ΣΥΡΙΖΑ/ΑΝΕΛ στάθηκε ανίκανη να εκμεταλλευθεί τις δυνατότητες που υπάρχουν για την χώρα.\nΤο Κίνημα Αλλαγής ξεκινά σήμερα μια αναλυτική καταγραφή της κατάστασης που υπάρχει, ξεκινώντας από το Πρόγραμμα του Υπουργείου Οικονομίας και Ανάπτυξης το ΕΠΑΝΕΚ.\nΑναδεικνύουμε το πρόβλημα, αλλά και τα αίτια των καθυστερήσεων.\nΌχι μόνο για να ασκήσουμε κριτική, αλλά και για να υπάρξουν οι αναγκαίες πρωτοβουλίες και η άρση των εμποδίων που θα επιτρέψουν να μη χαθεί αυτή η μεγάλη ευκαιρία για την Ελλάδα, την Οικονομία και την Κοινωνία μας.\nΑνάλογες πρωτοβουλίες θα συνεχισθούν και για τα άλλα προγράμματα του ΕΣΠΑ.\nΤον Ιανουάριο του 2015, όταν «ανέλαβαν» την Κυβέρνηση οι ΣΥΡΙΖΑ/ΑΝΕΛ η κατάσταση στο ΕΣΠΑ είχε ως εξής:\nΤο Σύνολο των πόρων του ΕΣΠΑ για την χώρα μας για την περίοδο 2014-2020 είναι 19,15 δις ευρώ.\nΉδη 7,3 δις ευρώ ήταν διαθέσιμα προς απορρόφηση με τις ενέργειες της προηγούμενης Κυβέρνησης.\nΣυγκεκριμένα, σύμφωνα με την εξυγίανση που υποβλήθηκε στις 8.8.2014 στη Γενική Δ/νση Περιφερειακής Πολιτικής (DG Regio) της Ευρωπαϊκής Επιτροπής:\nΑ) Είχαν εγκριθεί 2,37 δις ευρώ για την συνέχιση έργων ενταγμένων στην προηγούμενη προγραμματική περίοδο 2007-2013 (έργα phasing)\nΒ) Είχαν εγκριθεί προκαταρκτικά εμπροσθοβαρή έργα 4,9 δις ευρώ.\nΤι έχει γίνει ως τώρα από τους ΣΥΡΙΖΑ/ΑΝΕΛ\nΕπί συνόλου 19,15 δις ευρώ οι εκταμιεύσεις ως την 1/02/2018 φθάνουν τα 3,1 δις ευρώ, δηλαδή ποσοστό 15,92%.\nΚαι αυτές αφορούν στο κύριο μέρος τους τα έργα phasing και τα «εμπροσθοβαρή», που η προηγούμενη Κυβέρνηση είχε «σερβίρει έτοιμα στο πιάτο».\nΗ πτώση του ρυθμού απορρόφησης για «νέα έργα», φαίνεται καθαρά στα στοιχεία Προϋπολογισμού του 2017.\n(οι αριθμοί σε εκατομμύρια ευρώ)\n(με βάση τον Προϋπολογισμό) Επίτευξη 2017\n(με βάση στοιχεία εκτέλεσής του Προϋπολογισμού)\nΔαπάνες ΠΔΕ 6750 5.950\nΕθνικό Σκέλος 1000 1.327\nΣυγχρηματοδοτούμενο σκέλος 5750 4.623\nΗ αρχική υστέρηση είναι 1,127 δις ευρώ.\nΕπειδή όμως η Κυβέρνηση την τελευταία στιγμή μετέφερε και «πάρκαρε» κονδύλι 327 εκ. ευρώ σε λογαριασμούς για Δήμους-Περιφέρειες, η υστέρηση οριστικοποιήθηκε στα 800 εκ. ευρώ μόνο για το 2017.\nΑν μάλιστα ληφθεί υπόψη ότι τα 800 εκ. ευρώ αντιστοιχούν σε 0,5% του ΑΕΠ και ότι θα είχαν πολλαπλαστικές επιδράσεις κατανοούμε ότι οι «χαμένες δυνατότητες» για την Ελληνική Οικονομία είναι της τάξης του 1-1,5% του ΑΕΠ.\nΕπισημαίνουμε επίσης ότι με βάση τις ίδιες πηγές λάβαμε για το 2017, 2 δις ευρώ λιγότερα από τον στόχο:\nΣτόχος 2017 (με βάση των Προϋπολογισμό) Επίτευξη 2017 (με βάση στοιχεία εκτέλεσης Προϋπολογισμού)\nΈσοδα ΠΔΕ 4.155 2.448\nΕισφορές από Ε.Ε. 3.975 1.964\nΊδια έσοδα 180 486\n*σε εκατ. ευρώ\nΗ κατάσταση στο Επιχειρησιακό Πρόγραμμα του Υπουργείου Οικονομίας και Ανάπτυξης (ΕΠΑΝΕΚ)\nΟύτε ένα ευρώ στους τελικούς δικαιούχους μέχρι 31/12/2017.\nΤο τομεακό Πρόγραμμα του Υπουργείου Ανάπτυξης (ΕΠΑΝΕΚ) που από την φύση είναι η «παρακαταθήκη» για την ανάπτυξη, εμφανίζει ποσοστό απορρόφησης μόλις 9,99%!!\nΚι αυτό κυρίως λόγω των εμπροσθοβαρών δράσεων που είχαν προωθηθεί από την προηγούμενη Κυβέρνηση.\nΕιδικά μάλιστα για τις Μικρομεσαίες Επιχειρήσεις που έπρεπε να αποτελούν κινητήριο μοχλό της Οικονομίας αναφέρουμε ενδεικτικά!\nΑ) Ενίσχυση της Απασχόλησης Πτυχιούχων\nΠαρότι οι προσκλήσεις υποβολής αιτήσεων ήταν έτοιμες από το τέλος του 2014, η προκήρυξη δημοσιεύτηκε στις 11/02/2016. μόλις όμως στις αρχές του Φεβρουαρίου του 2018 δημοσιεύτηκε ο πίνακας των δυνητικών δικαιούχων της Α΄ φάσης του προγράμματος, προϋπολογισμού 42 εκ. ευρώ.\nΒ) Νεοφυής Επιχειρηματικότητα.\nΗ πρώτη πρόσκληση δημοσιεύτηκε επίσης με καθυστέρηση ενός έτους και μόλις το 2017 δημοσιεύτηκε ο προσωρινός κατάλογος δυνητικών δικαιούχων.\nΓ) Αναβάθμιση πολύ μικρών και μικρών επιχειρήσεων\nΗ πρώτη προκήρυξη εκδόθηκε στις 11/02/2016 (με ένα χρόνο καθυστέρηση).\nΟ προσωρινός κατάλογος δυνητικών δικαιούχων δημοσιεύθηκε στις 7/07/2017, δηλαδή με σημαντική καθυστέρηση.\nΣτις 19/11/2017 εκδόθηκε απόφαση για την ένταξη 754 έργων ύψους 35,2 εκ. ευρώ.\nΔ) Τουριστικές ΜΜΕ\nΔημοσίευση προκήρυξης-με ένα χρόνο καθυστέρηση-στις 11/02/2016.\nΠροκαταρτικός κατάλογος δικαιούχων στις 8/09/2017, ενάμιση χρόνο μετά! Τον Δεκέμβριο του 2017 τροποποιήθηκε ο προσωρινός κατάλογος με 1970 επιχειρηματικά σχέδια.\nΣυγκεντρωτικά: Το αίτημα πληρωμής που η χώρα μας υπέβαλε στην Ε.Ε. (και περιλαμβάνει τις δαπάνες ως 31/12/2017) δηλώνει για το ΕΠΑΝΕΚ δαπάνες ύψους 412 εκ. ευρώ με ποσοστό απορρόφησης 9,99%.\nΤο πρόγραμμα-έμβλημα δηλαδή παρουσιάζει ποσοστό απορρόφησης κάτω από 10%.\nΤην ίδια στιγμή, ο μέσος όρος των τομεακών προγραμμάτων, πάλι σύμφωνα με τις δαπάνες που πραγματικά και όχι λογιστικά πραγματοποιήθηκαν μέχρι το τέλος του 2017, υπολογίζεται στο 18,70% και ο αντίστοιχος των Περιφερειακών Προγραμμάτων στο 16,80%. Για να μην αναφέρουμε το ποσοστό των διασυνοριακών προγραμμάτων (Ελλάδα- Κύπρος, Ελλάδα – Βουλγαρία, Ελλάδα- Ιταλία, Βαλκάνια- Μεσόγειος) που δεν δήλωσαν ούτε 1 €. Ποσοστό απορρόφησης 0%!\nΚαι μιλάμε για ποσοστό απορρόφησης σε πραγματικές δαπάνες, δαπάνες δηλαδή που έχουν πληρωθεί στους δικαιούχους. Γιατί μάλλον η Κυβέρνηση, προκειμένου να πανηγυρίσει και να αυξήσει τα ποσοστά της προσμετρά και τα ποσά που υπάρχουν στα εθνικά ταμεία και περιμένουν να διοχετευτούν στην ελληνική οικονομία.\nΌσον αφορά το πρόγραμμα της Τεχνικής Βοήθειας, αυτό παρουσιάζει δαπάνες 113.138.475€ έως 31.12.2017 με ποσοστό υλοποίησης το 28.89% και απορρόφηση 32,61%, (το δεύτερο μετά το Ανάπτυξη Ανθρωπίνου Δυναμικού) και καλύπτει τη μισθοδοσία των υπαλλήλων της ΜΟΔ αλλά και τα λειτουργικά έξοδα του συστήματος ΕΣΠΑ. Γι αυτό το λόγο και οι ενταγμένες πράξεις του φτάνουν το 94,39%\nΣοβαρό ερώτημα λοιπόν δημιουργείται όταν ο αρμόδιος Υπουργός κ. Χαρίτσης ανακοινώνει ποσοστό απορρόφησης 25%.\nΤέτοιες δαπάνες δεν έχουν πραγματοποιηθεί.\nΕκτός εάν ο κ. Υπουργός εξαπατά, συνυπολογίζοντας τα 243 εκ. ευρώ που απλά είναι «παρκαρισμένα» στα ταμεία της χώρας, αλλά δεν μπορούν να διατεθούν – λόγω μη ύπαρξης εγκεκριμένων προγραμμάτων στην πραγματική οικονομία.\n1ον Η ανικανότητα των Κυβερνητικών στελεχών και μεγάλη καθυστέρησή τους μέχρι να προωθήσουν ήδη δρομολογημένες δράσεις.\n2ον Οι δυσλειτουργίες του Ν. 4412/2016 για τις Δημόσιες Συμβάσεις (Νόμος Σπίρτζη).\nΟ νόμος υπολειτουργεί, προβλεπόμενα Μητρώα και διαδικασίες δεν έχουν συγκροτηθεί και οι πολλές τροποποιήσεις μόνο σύγχυση δημιουργούν.\n3ον Τα προβλήματα με το Πληροφοριακά Σύστημα Κρατικών Ενισχύσεων (ΠΣΚΕ)\nΟ εφαρμοστικός Νόμος του ΕΣΠΑ 4314/2014 (ο οποίος ψηφίστηκε τον Δεκέμβριο του 2014) προέβλεπε συγκεκριμένο σχέδιο με επισπεύδουσα των ΜΟΔ, για την αναβάθμιση του ΠΔΕ.\nΠοτέ δεν έγινε!!\nΩς αποτέλεσμα και στα 4 προγράμματα του ΕΠΑΝΕΚ που προκηρύχτηκαν την άνοιξη του 2016 (προϋπολογισμού 600 εκ. ευρώ) δεν έγινε καμμία πληρωμή στους δικαιούχους ως το τέλος του 2017.\nΠληρώνονται μόνο οι επενδύσεις του Παλιού Αναπτυξιακού Νόμου (δόθηκαν περίπου 270 εκ. ), διότι αυτός δεν επηρεάζεται από το ΠΣΚΕ.


Οι γυναίκες άνω των 50 πρέπει να τρώνε περισσότερα φρούτα και λαχανικά! | markos.tv\nΑρχική » Οι γυναίκες άνω των 50 πρέπει να τρώνε περισσότερα φρούτα και λαχανικά!\n27/04/2017 - 11:36\nΟι γυναίκες άνω των 50 πρέπει να τρώνε περισσότερα φρούτα και λαχανικά!\nΜετά τα 50 ο γυναικείος οργανισμός λόγω των αλλαγών που επιφέρει η εμμηνόπαυση αλλά και η διαδικασία της γήρανσης έχει ανάγκη από μία ισορροπημένη διατροφή που θα εξασφαλίζει όλα τα απαραίτητα θρεπτικά συστατικά.\nΟ κατάλληλος συνδυασμός της διατροφής με την άσκηση μπορεί, σύμφωνα με το mothersblog.gr, να μας βοηθήσει στη διατήρηση του φυσιολογικού βάρους, της σκελετικής και καρδιαγγειακής υγείας. Ας δούμε λοιπόν ποια είναι τα βασικά στοιχεία της διατροφής που πρέπει να προσέξουμε σε αυτήν την ηλικία:\nΤρώμε περισσότερα φρούτα και λαχανικά. Πέρα από τις βιταμίνες και τις φυτικές ίνες, τα φρούτα και τα λαχανικά είναι βασική πηγή φυτοχημικών, ενώσεων που εμφανίζουν ισχυρή αντιοξειδωτική και αντιφλεγμονώδη δράση και συμβάλλουν στην προστασία από χρόνια νοσήματα. Στοχεύουμε σε 5 μερίδες καθημερινά, φροντίζοντας να συνοδεύουμε κάθε κυρίως γεύμα με σαλάτα κι επιλέγοντας σαν ενδιάμεσα snacks τα φρούτα.\nΕνισχύουμε την πρόσληψη ασβεστίου και βιταμίνης D. Τα δύο αυτά στοιχεία είναι απαραίτητα για να μας προστατεύσουν από την οστεοπόρωση. Στοχεύουμε σε 2 μερίδες γαλακτοκομικών καθημερινά, ενισχύοντας την πρόσληψη ασβεστίου και από άλλες πηγές όπως το μπρόκολο, οι ξηροί καρποί και τα μικρά ψάρια με το κόκκαλο.\nΑυξάνουμε την πρόσληψη φυτικών ινών. Οι φυτικές ίνες ενισχύουν τη λειτουργία του πεπτικού συστήματος, βοηθούν στον καλύτερο έλεγχο των επιπέδων γλυκόζης στο αίμα και προκαλούν κορεσμό. Εμπλουτίζουμε λοιπόν το καθημερινό μας διαιτολόγιο με φρούτα, λαχανικά, δημητριακά ολικής άλεσης, όσπρια και ξηρούς καρπούς.\nΕπιλέγουμε πηγές πρωτεϊνών χαμηλές σε κορεσμένο λίπος. Το κοτόπουλο (χωρίς δέρμα) και το ψάρι είναι πολύ καλές πηγές πρωτεΐνης χωρίς το κορεσμένο λίπος που επιβαρύνει την καρδιαγγειακή υγεία. Καλές πηγές πρωτεϊνών είναι και τα όσπρια.\nΜειώνουμε το αλάτι στη διατροφή μας. Η υπερκατανάλωση νατρίου όχι μόνο συσχετίζεται με την υπέρταση αλλά εντείνει τα οιδήματα που μπορεί να δημιουργούνται στην κλιμακτήριο. Έτσι λοιπόν αποφεύγουμε την προσθήκη άλατος στο μαγείρεμα και στο τραπέζι.\nΑποφεύγουμε την κατανάλωση ζάχαρης. Αν έχουμε επιθυμία για γλυκό προσπαθούμε να την αντιμετωπίσουμε με φρούτα, φρέσκους χυμούς και smoothies, καθώς όσο περισσότερη ζάχαρη καταναλώνουμε τόσο περισσότερο την αποζητούμε.\nΑποφεύγουμε την αφυδάτωση. Η καλή ενυδάτωση βοηθά το μεταβολισμό μας να λειτουργήσει καλύτερα και γι’αυτό δεν ξεχνούμε να προσλαμβάνουμε 1.5-2L υγρών καθημερινά.


Ξανά μαζί: Τα καυτά φιλιά πρόδωσαν την επανασύνδεση! - MaryMary.gr\nΞανά μαζί: Τα καυτά φιλιά πρόδωσαν την επανασύνδεση!\nΕ, δεν θα βάλει ποτέ μια τάξη στα προσωπικά της η Κέιτ Μος! Και στο λέμε γιατί όπως ήδη ξέρεις το μοντέλο πριν από λίγο καιρό χώρισε τον Νικολάι Φον Μπίσμαρκ, επειδή δεν της άρεσε που ο καλός της- τον οποίο τα ξένα sites «toy boy» τον ανεβάζουν και «toy boy» τον κατεβάζουν- έκανε έξαλλη ζωή. Kι ενώ όλοι πιστεύαμε ότι τώρα θα βρει έναν πιο ώριμο άντρα που να πιάνει την πέτρα και να την στύβει ή έστω να ξέρει τι θέλει από τη ζωή του, εκείνη γύρισε ξανά κοντά του…\nΜάλιστα ο χωρισμός τους φαινόταν οριστικός, αφού ο Νικολάι Φον Μπίσμαρκ γύρισε στο πατρικό σπίτι του για να μείνει με τη μαμά του και λογικά στο δωμάτιο που κάποτε σαν έφηβος είχε κρεμάσει αφίσα της Κέιτ Μος. Αλλά τώρα, οι φωτογραφίες που μας έρχονται από το εξωτερικό δείχνουν ότι τα παιδιά είναι και πάλι μαζί.\nΗ Daily Mail τους τσάκωσε να απολαμβάνουν τη βόλτα τους στο κρύο Λονδίνο και να φιλιούνται στη μέση του δρόμου, λες και ήθελαν να μάθουμε πως τούτος ο έρωτας δεν έχει σβήσει.\nΟπότε φανταζόμαστε πως τα παιδιά μένουν και πάλι μαζί και δίνουν μια δεύτερη ευκαιρία στη σχέση τους. Ναι δεις που η μαμά του Νικολάι Φον Μπίσμαρκ του ζάλισε το κεφάλι να γυρίσει πίσω στο μοντέλο κι εκείνος αποφάσισε να αφήσει τα parties και τις βεγκέρες με τους φίλους του…


ρομαντικά – apiastos.gr\nΔιακοσμητικά όμορφα κουτιά με led,Cuteroom DIY Dollhouse Miniature LED , Box Theatre Gift-Snow dream\nO ρομαντισμός έχει χαθεί στην εποχή μας? Το προιόν που εισάγουμε και σας παρουσιάζουμε αποδεικνύει ΑΚΡΙΒΩΣ το αντίθετο!!Συνδυάζει ομορφιά,λειτουργικότητα και δημιουργική απασχόληση αφού το ολοκληρώνεις μόνος σου!! ΑΦΗΣΤΕ ΕΠΙΤΕΛΟΥΣ ΤΑ ΙΔΙΑ ΚΑΙ ΤΑ ΙΔΙΑ ΔΩΡΑ!! ΜΗΝ ΤΟ ΣΚΕΦΤΕΣΤΕ!ΚΑΝΤΕ ΤΟ ΔΩΡΟ ΣΕ ΑΓΑΠΗΜΕΝΟΥΣ,AΛΛΑ ΚΑΙ ΣΤΟΝ ΕΑΥΤΟ ΣΑΣ!\nΔιακοσμητικά όμορφα κουτιά με led,Cuteroom DIY Dollhouse Miniature LED , Box Theatre Gift-ISLAND ADVENTURES\nΔιακοσμητικά όμορφα κουτιά με led,Cuteroom DIY Dollhouse Miniature LED , ASSEMPLY OF HAPPINESS ME TΗΝ ΒΑΣΗ ΤΟΥ\nΤο πιο τέλειο δώρο για τα παιδιά όλων των ηλικιών. Κάθε μεταλλικό κουτί έκπληξης που ανοίγει είναι ένα ‘‘παράθυρο‘‘ στο μαγικό κόσμο της μινιατούρας και της κατασκευής. Η επιλογή σας να χαρίσετε σε αγαπημένους σας αυτό το κουτί θα σκορπίσει πολλά χαμόγελα και ευχάριστες δημιουργικές ώρες αλλά και ένα όμορφο διακοσμητικό που παράλληλα θα φωτίσει τα βράδια των αγαπημένων σας. Υπάρχουν μεταλλικά κουτιά με διαφορετικά θέματα το καθένα. Είναι σε ιδανικό μέγεθος όπου ένα παιδί μπορεί να το πάρει μαζί του για ατελείωτες ώρες δημιουργικού παιχνιδιού ενώ ένα μεγάλο παιδί μπορεί να διακοσμήσει και να φωτίσει το χώρο του. Η μαγεία του μεταλλικού κουτιού έκπληξη είναι ότι πρέπει να συναρμολογηθεί από εσάς τους ίδιους. Έτσι θα περάσετε πολύ ευχάριστα κάποιες δημιουργικές ώρες παρέα τα παιδιά σας, τα ανίψια σας, τα βαφτιστήρια σας, τους φίλους, αλλά και μόνος σας. Τα υλικά που περιέχει μέσα το κουτί και είναι προς συναρμολόγηση είναι πλαστικές φιγούρες, ρητίνη, ξύλο, ύφασμα, χαρτί και τα LED για το φωτισμό του. Φυσικά όλα αυτά συνοδεύονται από φυλλάδιο με αναλυτικές οδηγίες και φωτογραφίες βήμα βήμα για τη συναρμολόγηση. Είναι το δώρο που όλοι θα το χαρούν !!!!\nO ρομαντισμός έχει χαθεί στην εποχή μας? Το προιόν που εισάγουμε και σας παρουσιάζουμε αποδεικνύει ΑΚΡΙΒΩΣ το αντίθετο!!Συνδυάζει ομορφιά,λειτουργικότητα και δημιουργική απασχόληση αφού το ολοκληρώνεις μόνος σου!! ΑΦΗΣΤΕ ΕΠΙΤΕΛΟΥΣ ΤΑ ΙΔΙΑ ΚΑΙ ΤΑ ΙΔΙΑ ΔΩΡΑ!! ΜΗΝ ΤΟ ΣΚΕΦΤΕΣΤΕ!ΚΑΝΤΕ ΤΟ ΔΩΡΟ ΣΕ ΑΓΑΠΗΜΕΝΟΥΣ,ΛΛΑ ΚΑΙ ΣΤΟΝ ΕΑΥΤΟ ΣΑΣ!


Galaxy Player 3.6, Galaxy Player 4.2 & Galaxy Tab 2: Τιμές Και Διαθεσιμότητα\nΗ Samsung ανακοίνωσε τις τιμές και την ημερομηνία κυκλοφορίας για τα νέα μέλη στη σειρά Galaxy – Galaxy Player 3.6, Galaxy Player 4.2 και τα δύο νέα Galaxy Tab 2.\nΤα νέα Galaxy\nSamsung Galaxy Player 3.6: Έχει ήδη κυκλοφορήσει στο Best Buy με τιμή $149.99.\nΤο Galaxy Player 3.6 είναι ένας ακόμα ανταγωνιστής του iPod touch, με HVGA οθόνη 3.6″, επεξεργαστή 1GHz Cortex A8, 2 MP κάμερα, VGA εμπρόσθια κάμερα, 8GB χωρητικότητα με υποδοχή για κάρτες microSD και WiFi. Τρέχει Android 2.3 Gingerbread.\nSamsung Galaxy Player 4.2: Θα κυκλοφορήσει στις 13 Μαΐου με τιμή $199.99.\nΚαι το Galaxy Player 4.2 είναι ανταγωνιστής του iPod touch, και διαθέτει WVGA οθόνη 4.2″, επεξεργαστή 1GHz Cortex A8, 8GB ενσωματωμένης μνήμης (με υποδοχή για κάρτες microSD), Samsung SoundAlive για ενίσχυση ήχου και Android 2.3 Gingerbread με TouchWiz UI.\nSamsung Galaxy Tab 2 7.0: Θα κυκλοφορήσει 22 Απριλίου με τιμή $249.99.\nΑυτό είναι το νέο tablet της Sammy με 7 ίντσες οθόνη (ανάλυσης 1.024 x 600), 8GB ενσωματωμένη μνήμη (επεκτάσιμη με κάρτες microSD), 50GB δωρεάν για ένα χρόνο στο Dropbox, διπύρηνο επεξεργαστή στο 1GHz και τρέχει Android 4.0 Ice Cream Sandwich με TouchWiz UI.\nSamsung Galaxy Tab 2 10.1: Θα κυκλοφορήσει 13 Μαΐου με τιμή $399.99.\nΤο μεγαλύτερο tablet της Samsung, Galaxy Tab 2 10.1, έχει 10.1″ οθόνη (ανάλυσης 1.280 x 800), διπύρηνο επεξεργαστή στο 1GHz, 16GB χωρητικότητα, υποστήριξη για κάρτες microSDHC, 50GB δωρεάν για ένα χρόνο στο Dropbox, 3 megapixel οπίσθια κάμερα, VGA εμπρόσθια κάμερα, Android 4.0 Ice Cream Sandwich και TouchWiz UI.\nΚαι τα δύο tablets έχουν ενσωματωμένο IR blaster και το λογισμικό Samsung Smart Remote για έλεγχο μίας μεγάλης γκάμας HDTV τηλεοράσεων και εξαρτημάτων, καθώς και οποιασδήποτε άλλης συσκευής που ελέγχεται από ασύρματο τηλεχειριστήριο.\nΟι τιμές ακούγονται αρκετά καλές (ειδικά του Tab 2 7.0). Ας ελπίσουμε ότι και στην Ελλάδα θα είναι οι ίδιες.\nTags: Galaxy Player 3.6Galaxy Player 4.2Galaxy Tab 2SamsungSamsung Galaxy Galaxy Tab 2 10.1Samsung Galaxy Galaxy Tab 2 7.0Samsung Galaxy Player 3.6Samsung Galaxy Player 4.2


ΕΙΔΗ & ΧΡΗΣΕΙΣ ΠΑΡΑΓΓΕΛΙΕΣ ΦΩΤΟΓΡΑΦΙΕΣ ΕΠΙΚΟΙΝΩΝΙΑ\nΔείτε και άλλους οργονίτες στο www.mystery.gr\nΟι τιμές μας περιλαμβάνουν 21% Φ.Π.Α\nΈνας μικρός οργονίτης σε σχήμα κόλουρου κώνου με ύψος 4,5 εκ. και διάμετρο βάσης 6 εκ. Κατασκευάζεται από ένα μίγμα ρητίνης και ρινίσματος αλουμινίου ή/και μπρούντζου και περιέχει συνήθως κρυστάλλους χαλαζία ή/και γρανάτη, αμέθυστου, αιματίτη και άλλους. Στη συγκεκριμένη κατασκευή η ενέργεια διαχέεται ομοιόμορφα προς όλες τις κατευθύνσεις.\nΚΑΝΟΝΙΚΟ ΜΕΓΕΘΟΣ ΜΕ ΣΠΕΙΡΑ\nΈνας μικρός οργονίτης σε σχήμα κόλουρου κώνου με ύψος 4,5 εκ. και διάμετρο βάσης 6 εκ. Κατασκευάζεται από ένα μίγμα ρητίνης και ρινίσματος αλουμινίου ή/και μπρούντζου και περιέχει συνήθως κρυστάλλους χαλαζία ή/και γρανάτη, αμέθυστου, αιματίτη και άλλους. Προσφέρεται με σπείρα τύπου SBB coil, η οποία βοηθά στην ενδυνάμωση και κατεύθυνση της ενέργειας προς μία πλευρά.\nΚΑΝΟΝΙΚΟ ΜΕΓΕΘΟΣ- ΚΟΠΕΡΑΚΙ\nΈνας μικρός οργονίτης σε σχήμα κόλουρου κώνου με ύψος 4,5 εκ. και διάμετρο βάσης 6 εκ. Κατασκευάζεται από ένα μίγμα ρητίνης και ρινίσματος αλουμινίου ή/και μπρούντζου, χημικώς καθαρού χαλκού στην κορυφή και περιέχει συνήθως κρυστάλλους χαλαζία ή/και γρανάτη, αμέθυστου, αιματίτη και άλλους. Προσφέρεται με σπείρα τύπου SBB coil, η οποία βοηθά στην ενδυνάμωση και κατεύθυνση της ενέργειας προς μία πλευρά. Μία πιο δυναμική μορφή οργονίτη για όπου θελήσετε να τον χρησιμοποιήσετε.\nΈνας οργονίτης σε μεγάλο μέγεθος, σε σχήμα κόλουρου κώνου με ύψος 7 εκ. και διάμετρο βάσης 12 εκ. Κατασκευάζεται από ένα μίγμα ρητίνης και ρινίσματος αλουμινίου ή/και μπρούντζου, χημικώς καθαρού χαλκού στην κορυφή και περιέχει συνήθως κρυστάλλους χαλαζία ή/και αιματίτη και άλλους. Προσφέρεται με σπείρα τύπου SBB coil, η οποία βοηθά στην ενδυνάμωση και κατεύθυνση της ενέργειας προς μία πλευρά. Το μέγεθος αυτό χαρίζει μεγαλύτερη εμβέλεια και είναι ιδανικό για χώρους υποδοχής.\nΣΕΛΙΔΑ:1 2 3


Παρουσιαστές… σε αναζήτηση τηλεοπτικής στέγης - MEDIA ZONE\nΗ επόμενη σεζόν θα κρύβει πολλές εκπλήξεις και μεταγραφές.\nΗ φετινή τηλεοπτική σεζόν έκρυβε εκπλήξεις, όχι απαραίτητα ευχάριστες, και ανατροπές για μερικά από τα πιο hot ονόματα της παρουσίασης στη μικρή οθόνη. Όμως, τους επόμενους μήνες το όνομά τους αναμένεται να απασχολήσει ιδιαίτερα, καθώς θα βγουν στην αναζήτηση νέας επαγγελματικές στέγης και δουλειάς!\nΟ Γιώργος Λιάγκας είναι, ίσως, το πλέον αντιπροσωπευτικό παράδειγμα. Έμπειρος και με πλούσιο βιογραφικό, δεν αξιοποιήθηκε από τους ιθύνοντες του Ant1 παρά το συμβόλαιο που υπήρχε. Έτσι, το τέλος της σχέσης τους είναι μονόδρομος, με τον παρουσιαστή να φαίνεται ότι ήδη πολιορκείται από το Open. Οι φήμες για πρόταση είχαν οργιάσει από τα μέσα της σεζόν, ωστόσο ο δημοσιογράφος κρατούσε χαμηλούς τόνους, λόγω της συνεργασίας που είχε έστω και στα χαρτιά με το κανάλι του Αμαρουσίου. Πλέον, όμως, είναι επαγγελματικά ελεύθερος να συζητήσει με τους ιθύνοντες του Open και να αποφασίσει αν το έδαφος είναι πρόσφορο.\nΠιο περίπλοκα θα είναι τα πράγματα για την Κωνσταντίνα Σπυροπούλου. Η Queen Dina, όπως και η ίδια αποκαλεί τον εαυτό της, μπορεί να επέστρεψε τηλεοπτικά αυτή τη σεζόν μέσα από τη συχνότητα του Σκάι και να χάρηκε το πρότζεκτ του «My style rocks», όμως η χαρά δεν ήταν αμοιβαία. Ο Τούρκος παραγωγός Ατζούν Ιλιτζαλί και οι άνθρωποι του σταθμού έχουν αποφασίσει ότι δεν θα την επιλέξουν ξανά για το ριάλιτι μόδας κι έτσι η παρουσιάστρια πρέπει να βρει… νέα στέγη.\nΕκτός τηλεοπτικού τοπίου βρίσκεται και η Πόπη Τσαπανίδου. Μετά την αποχώρησή της από το Star, δέχθηκε πρόταση να αναλάβει χρέη διευθύντριας στο κανάλι του Βαγγέλη Μαρινάκη που είναι στα σκαριά. Διαφωνίες, όμως, με μέλη της ομάδας την οδήγησαν στην απόφαση της αποχώρησης, με αποτέλεσμα η δημοσιογράφος να «μένει στον αέρα». Η πορεία της, βέβαια, και το ότι αποδεδειγμένα είναι μία από τις πιο καταξιωμένες παρουσιάστριες της ενημέρωσης σύντομα θα της ανοίξει νέες πόρτες.\nΝα σημειωθεί, μάλιστα, ότι δημοσιεύματα την θέλουν να έχει δεχθεί ήδη πρόταση από τον Ιβάν Σαββίδη για το Open. Eίναι γνωστό ότι στελέχη του σταθμού είχαν πλησιάσει την παρουσιάστρια, πριν ανακοινωθεί η συνεργασία της με τον Βαγγέλη Μαρινάκη, οπότε ίσως τώρα είναι η κατάλληλη ευκαιρία.\nANT1, OPEN, Γιώργος Λιάγκας, Κωνσταντίνα Σπυροπούλου, Πόπη Τσαπανίδου


ΣΩΜΑΤΕΙΟ ΑΤΟΜΩΝ ΜΕ ΑΝΑΠΗΡΙΑ Ν. ΚΟΡΙΝΘΙΑΣ: Απίστευτο βίντεο: Τυφλό αγόρι τραγουδά και παίζει blues! Αποδεικνύει ότι αν θέλεις κάτι πολύ, το πετυχαίνεις…\nΑπίστευτο βίντεο: Τυφλό αγόρι τραγουδά και παίζει blues! Αποδεικνύει ότι αν θέλεις κάτι πολύ, το πετυχαίνεις…\nΣε βίντεο που ανέβηκε στο Διαδίκτυο, ο μικρός Felix αποδεικνύει ότι έχει τεράστιο ταλέντο. Στα πλάνα παίζει το κλασικό κομμάτι του ΒΒ King «Every Day I Have the Blues», σε κατασκήνωση για τυφλά παιδιά στην οποία βρισκόταν.\nΗ Sarah Rouleau, υπεύθυνη της κατασκήνωσης, αναφέρει σχετικά με τον μικρό:\n«Δεν μιλάει πολύ. Δυσκολεύεται να επικοινωνήσει με τρίτους και με άλλα παιδιά. Μια μέρα ξεκίνησε να παίζει ντραμς και να κρατάει τον ρυθμό. Την επόμενη μέρα ξεκίνησε να τραγουδάει ολόκληρα τραγούδια, που θυμάται απ’ έξω. Είναι εκπληκτικό το πώς, παρότι δεν μιλάει πολύ, καταφέρνει τελικά να επικοινωνήσει μέσω της μουσικής, είναι ο τρόπος του».\nΗ ίδια αναφέρει πως απέκτησε ως δώρο την πρώτη του κιθάρα στα 6 του χρόνια και άρχισε να παίζει τραγούδια που άκουγε στο ραδιόφωνο. Οι γονείς του έμειναν άφωνοι με το ταλέντο του, μιας και είναι αυτοδίδακτος. Και η μεγάλη του αγάπη είναι τα blues, πράγμα παράδοξο για μικρό παιδί.\nΗ καταγραφή των πλάνων έγινε από την ίδια τη Sarah Rouleau, η οποία τα κοινοποίησε μετά από σχετική άδεια των γονιών του Felix.\n
Tυφλό αγόρι τραγουδά blues  από CDemo83\nΑναρτήθηκε από ΑμεΑ ΝΟΜΟΥ ΚΟΡΙΝΘΙΑΣ (ΣΩΜΑΤΕΙΟ ΑΤΟΜΩΝ ΜΕ ΑΝΑΠΗΡΙΑ) στις 3:46:00 μ.μ.


Ξυπνάτε με άγχος; 5 τρόποι για να το αντιμετωπίσετε | THE ACTIVE Club\nΈχετε ξυπνήσει ποτέ νιώθοντας εξάντληση από τις σκέψεις για όσα έχετε να κάνετε μέσα στην ημέρα; Μήπως ξυπνάτε έτσι τα περισσότερα πρωινά; Αν το πρώτο πράγμα που αισθάνεστε όταν ξυπνάτε το πρωί είναι άγχος, τότε μάλλον βιώνετε πρωινό άγχος, κάτι που μπορεί επιστημονικά να μην έχει καθοριστεί αλλά βιώνουν πολλοί άνθρωποι των δυτικών κοινωνιών.\n‘Όταν ξυπνάτε νιώθετε:\nΠώς μπορείτε να το αποβάλλετε:\nΚοιμηθείτε 7-8 ώρες και όχι πολύ αργά\nΝα γυμνάζεστε πιο συχνά. Τριάντα λεπτά πρωινής γυμναστικής μπορούν να απελυεθρώσουν ενδορφίνες και να σας ηρεμήσουν.\nΑποκτήστε πρωινές συνήθειες που σας χαλαρώνουν, όπως ένα ζεστό μπάνιο ή περπάτημα πριν ξεκινήσετε τη μέρα σας.\nΜια πρωινή ρουτίνα μπορεί να σας απαλλάξει από το άγχος. Το σωστό πρωινό, η γυμναστική, περπάτημα με μουσική ή ένα βιβλίο θα σας βοηθήσουν να ξεκινήσετε τη μέρα σας με πιο χαλαρό τρόπο.\nΔώστε χρόνο στον εαυτό σας να χαλαρώσει το πρωί. Μην ανοίξετε τα emails σου ή απαντήσετε τηλεφωνήματα πριν ξυπνήσετε καλά, φάτε και κάνετε γυμναστική.


Θέμα με κερατόφυλο - Greek Aquarist's Boards - Φόρουμ συζητήσεων γιά το χόμπυ του Ενυδρείου\nΘέμα με κερατόφυλο\nΚαλησπέρα σαν νέος στον κόσμο των φυτεμένων ήθελα να εωτήσω τι μπορεί να προκαλέσει ζημία χρώματος χλωροφύλλης και αδυνάτισμα των κλωναριών ενός κερατόφυλου..Γνωρίζω ότι το συγκεκρίμένο φυτό θέλει ήπιας μορφής φως και όχι κάτι άλλο ιδιαίτερο. Χρησιμοποίησα εχθες της waterlife tropiflora σαν λίπασμα για πρώτη φορά και δεν έχω σκοπό να χρησιμοποιήσω Co2 λόγω βαλεσινεριας και μοσς στο ενυδρείο.. Δεν έχω χρησιμοποιήσει ταμπλέτες στο υπόστρωμα. 2 Τ5 7 ώρες λειτουργίας. Είναι εμφανώς αδυνατισμένο το φυτό. Πιστεύω πως δεν παράγει το ψάρι μου τα απαραίτητα νιτρικά. Τι μπορώ να κάνω.\nΠιστεύω πως δεν παράγει το ψάρι μου τα απαραίτητα νιτρικά. Τι μπορώ να κάνω.\nΈχεις μετρήσει νιτρικά?\nΝαι και βγαίνουν ότι τίνουν στο 0 ( πράγμα σχετικά δύσκολο εως αδύνατον) , ταίζω 4! Φορές την μέρα mealworms krikets δεν ξέρω πως και γιατί βγαίνουν κοντά στο 0. Υγρά τεστ της Sera έχω και γίνονται όπως ορίζουν οι οδηγίες..\nΤο κερατόφυλο είναι "ρουφήχτρα" νιτρικών.\nΜήπως έχει αναπτυχθεί πολύ και δεν σου μένουν νιτρικά?\nΘα έλεγα να το κλαδέψεις και να ξαναμετρήσεις μετά από 2 ημέρες.\nΕίναι νέο στο ενυδρείο 5 ημερών το κερατόφυλο αλλά έχω και άλλα 15 περίπου φυτά , μάλλον δεν φτάνει η ποσότητα νιτρικού στο ενυδρείο. Τι μπορώ να κάνω; Άλλο ψάρι σίγουρα δεν μπορώ ή να ταίζω παραπάνω θα υπάρχουν αίματα με τον μικρό δολοφόνο που έχω..\nΣυμπλήρωμα νιτρικών ίσως; (seachem nitrogen)\nΔεν ξέρω Κώστα πως λειτουργεί έχει οδηγίες χρήσης ως προς το ποσοστό συμπλήρωσης ανα λίτρο έτσι ώστε να είμαι σε ένα 20 περίπου που είναι ιδανικό;\nΈχει calculator στο site τους\nΕυχαριστώ Κώστα θα πάρω αύριο να δω είδα δοσολογία 2 φορές την βδομάδα 2.5μλ ανα 160 λίτρα συνεπώς 3.75 για το δικό μου και θα κάνω μετρήσεις και ανάλογα θα συμπληρώνω. Ελπίζω να είναι αυτό και να μην υπάρχει άλλο οποιοδίποτε θέμα. Εντομεταξύ έχω και ένα άσπρο στρώμα βακτηρίων στο νεοεισερχόμενο ξύλο στο ενυδρείο μου , δεν το έβρασα διότι έδεσα αρκετά φυτά επάνω. Ίσως επιρεάζει κάπως;\nΜπα δεν νομίζω, τα περισσότερα ξύλα το βγάζουν, θα φύγει μόνο του.\nΕντωμεταξύ Κώστα το calculator μου λέει να συμπληρώσω 111mL δεν είναι αρκετά;\nΛέει από κάτω:\nΔεν είναι ιδανική πυκνότητα 10 mg/L ;\nΔεν το έχω πολύ με τις χημείας, ας απαντήσουν πιο σχετικοι\nΕυχαριστώ πολύ Κώστα βοήθησες αρκετά θα δοκιμάσω να χρησιμοποιήσω την ποσότητα που αναγράφει το calculator δια 5 και μετα θα κάνω τις απαραίτητες μετρήσεις. Βλέποντας και κάνοντας, και παραπάνω να βγει δεν θα έχω θέμα αφού θα καταναλωθεί γρηγορότερα από ότι παράγεται\nΥπαρχει και το ενδεχομενο να θελει χρονο να προσαρμοστει και το φυτο, ξερεις, απο την αλλη. Σε 5 μερες που το εχεις στο ενυδρειο, μην περιμενεις παντα να προλαβει να διπλασιαστει και να ειναι καταπρασινο.\nΔεν αποκλειεται επισης, να εχουν προσαρμοστει πιο γρηγορα τα αλλα φυτα που εχεις και να απορροφουν περισσοτερα θρεπτικα, περιοριζοντας τα διαθεσιμα για το κερατοφυλλο.\nκαι δεν έχω σκοπό να χρησιμοποιήσω Co2 λόγω βαλεσινεριας και μοσς στο ενυδρείο\nΥποθετω οτι εννοεις σκευασμα τυπου excel και οχι κανονικο CO2 με μπουκαλα, το οποιο φυσικα και κανει καλο σε ολα τα φυτα. Απο την αλλη, το excel δεν ειναι CO2, αλλα υποκαταστατο, με οτι αρνητικο αυτο συνεπαγεται.\nΝαι για υποκατάστατο μίλαγα και συγκεκριμένα για Excel τουλάχιστον αυτό είχα στο μυαλό μου , είναι λίγο δύσκολο να πάω σε CO2 αέριο αυτήν την στιγμή. Βασικά το σκέφτηκα αυτό φίλε μου περι προσαρμογής αλλά κατα 80% έχω έλλειψη νιτρικών\nΚερατόφυλο. kesanis Αρχάριοι γλυκού νερού 5 02-07-11 10:49\nPage generated in 0,06932 seconds with 14 queries


Δίκαιο αναγκαστικής εκτελέσεως : CaptainBook.gr - Το πιο ενημερωμένο ηλεκτρονικό βιβλιοπωλείο.\nΜε τη συγγραφή του νέου αυτού (δεύτερου) τόμου ο καθηγητής Ν. Νίκας ολοκληρώνει την ερμηνευτική επεξεργασία του Δικαίου της Αναγκαστικής Εκτελέσεως.\nΣτις 800 και πλέον σελίδες του τόμου ανατέμνεται με παιδαγωγικό και συγχρόνως πειθαρχημένο επιστημονικά τρόπο το εξαιρετικά τυπικό και αυστηρό, γι΄ αυτό και δυσπελάσιμο, ειδικό μέρος της αναγκαστικής εκτελέσεως.\nΣτο έργο αντιμετωπίζονται συστηματικά και από περιωπής όλοι οι κρίσιμοι θεσμοί, οι ειδικές μορφές και τα μέσα της αναγκαστικής εκτελέσεως, με ιδιαίτερη έμφαση και σπουδή στην κατάσχεση προς ικανοποίηση χρηματικών απαιτήσεων στα χέρια του οφειλέτη (κατάσχεση κινητών, ακινήτων, πλειστηριασμός) καθώς και στην κατάσχεση στα χέρια τρίτων. Οι θεσμοί αυτοί γνώρισαν τα τελευταία χρόνια συχνές και σημαντικές νομοθετικές επεμβάσεις (ιδίως με τους ν. 3346/2005, 3714/2008, 3994/2011 και 4055/2012). Το ανωτέρω σύγγραμμα έρχεται συνεπώς στην ώρα του και πρόκειται ασφαλώς να συμβάλλει αποφασιστικά (και ) στην ορθή ερμηνεία των νεοπαγών ρυθμίσεων.\nΟι αρετές της ακρίβειας και σαφήνειας είναι εμφανείς και στο πολύμοχθο αυτό επίτευγμα. Η συστηματική οργάνωση της ύλης, οι ισορροπημένες αναπτύξεις, ο αδιάκοπος και αποδοτικός διάλογος με τη νομολογία, η αναπεπταμένη επιχειρηματολογία, το ύφος, η οικονομία, το χρώμα και ο ρυθμός του λόγου αποτελούν άλλωστε γνώρισμα της συνολικής προσφοράς του συγγραφέα. Το κύρος και η 35ετής εμπειρία του καθηγητή Ν.Θ. Νίκα στη διδασκαλία και στην πράξη εγγυώνται το ταξίδι και του καινούριου αυτού έργου μέσα στον χρόνο.\n24χ17 εκ., 922 σελίδες\nISBN (10ψήφιο): 960-445-838-8


ΤΡΙΤΟ ΜΕΡΟΣ: ΣΥΝΑΝΤΗΣΗ ΕΝΤΟΣ – Συνεξέλιξη Εντός\nΚάπου στην Ιταλία, ξανά\nα. Padova, Κυριακή 14/10/1979\ni. Η συνάντηση\n-[Σκοτάδι… Κοιμάσαι; Καλά τι ώρα με έστειλες να μπω μέσα σου; Many, ξύπνα, ήρθα να σου κάψω φλάντζες σήμερα!]\nΑπό πού ήρθε πάλι αυτή η φωνή; Η τηλεόραση είναι κλειστή και το μόνο που ακούγεται είναι το ραδιόφωνο δυνατά για να καλύπτει τα βογκητά μας, -λες και θα μας παρεξηγούσε η διπλανή!\nΣε δέκα λεπτά ο Raimondo ντύθηκε και έφυγε αφού με γέμισε φιλιά. Αύριο θα έρθει η αρραβωνιαστικιά, η επίσημη αγαπημένη, εκείνη που βγαίνει μαζί της για ψώνια στα μαγαζιά χέρι με χέρι και μετά πάνε για φαγητό στις πιο in ‘τρατορίες’ της πόλης και τρώνε, και κοιτιούνται στα μάτια με λατρεία, και αγγίζουν τα ακροδάχτυλα την ώρα που πιάνουν από το πανεράκι την ίδια φέτα ψωμί. Κι ύστερα χαμογελάνε κι εκείνη κοκκινίζει ελαφρά και χαμηλώνει το βλέμμα με συστολή όπως θα έπρεπε να κάνει η κάθε κοπέλα καλής οικογένειας της Padova.\nΗ Donatella η επίσημη αγαπημένη είναι κορίτσι από μεγάλο τζάκι, ο μπαμπάς της ο Conte Alberto Franchi, έχει δυο φαρμακεία στην πόλη και είναι εκλεγμένος πολιτικός της Ιταλικής δεξιάς. Αχ να ήμουν η Donatella, όχι για να ζω στον πύργο στο βουνό που έμενε η οικογένειά της αλλά για να με αγαπάει ο Raimondo, που με απατούσε μαζί της ή την απατούσε μαζί μου -και ποιος ξέρει με πόσες άλλες παράλληλα!\n-[Σκοτάδι… Κοιμάσαι! Καλά τι ώρα με έστειλες να μπω μέσα σου; Many, ξύπνα, ήρθα να σου κάψω φλάντζες σήμερα!]\n-Δεν είμαστε καλά, τι στο καλό μου συμβαίνει; Πάλι η ίδια φωνή-ιδέα στο μυαλό μου…\n-[Many, έκανες σεξ; Με ποια; Από πότε έχεις γκόμενα; Το ξέρει η Marilyn; Εγώ γιατί δεν το ξέρω; Εμένα γιατί δεν μου το είπες;]\n-Many, Marilyn, ποιες είναι αυτές πάλι; Και από πού ακούω όλες αυτές τις ερωτήσεις; Ποια Many έχει γκόμενα; Και γιατί να με ενδιαφέρει αν η Many έχει γκόμενα και αν το ξέρει η όχι η Marilyn; Κι εγώ γιατί πρέπει να το ξέρω; Γιατί πρέπει να ξέρω αν κάποια που δεν ξέρω, έχει ή δεν έχει γκόμενα κι αν το ξέρει κάποια άλλη γκόμενα; Πωπώ ρε πούστη μου τελικά μου κάνουν πολύ κακό τα ‘ληγμένα’ και τα ‘ξύδια’! Ο Raimondo έφερε δέκα κιλά ‘πράσινο’ και δεν έμεινε τίποτα στο πλαστικό σακουλάκι, πφφφφ, όλο ‘το δάσος’ το καπνίσαμε! Γάμησέ τα, μας κάπνισε και μας ήπιε λέμε!\n-[Many, ποια ληγμένα, ποια ξύδια, ποια δάση, τι ακατανόητα είναι όλα αυτά; Τι στο καλό γίνεται μέσα το μυαλό σου;]\n-ΟΚ, οκ, από κάπου έρχονται όλα αυτά, κάποιο ράδιο έχω αφημένο ανοιχτό! Ράδιο με Ελληνικό πρόγραμμα; Αυτά που ακούω είναι στα Ελληνικά, πότε γύρισα Ελλάδα από Padova; Γιατί ακούω φωνές-ιδέες στο κεφάλι μου;\n-[Many, δεν είμαι ‘φωνές-ιδέες’, είμαι εγώ, η αδελφή σου η Detra! Σταμάτα την πλάκα!]\n-Ω! Χριστέ μου! Απαντάνε στις σκέψεις μου οι φωνές-ιδέες τώρα! Αυτό είναι παράκρουση, δεν είμαι καλά, δεν είμαι καθόλου καλά…\n-[Μανώληηη! Δεν είμαι φωνές, είμαι ‘φωνή’! Actually, είμαι η φωνή της αδελφή σου! Actually, είμαι η αδελφή σου διάολε, κόψε την πλάκα, εντάξει το πείραμα πέτυχε, είμαι μέσα σου. Η συνείδησή μου σαν εν-συναίσθηση έχει μεταφερθεί στον εγκέφαλό σου στις δεκάξι Δεκέμβρη μισή ώρα πριν μιλήσουμε σε V.H.C. Μ’ αυτά τα παλαβά που σκέφτεσαι έχω πάθει μικρά και πολλαπλά εμφράγματα κι αν το συνεχίσεις θα σου κάψω φλάτζες στ’ αλήθεια, μα τω Θεώ! Μανώλη, θύελλα εν κρανίω σου συμβαίνει, αλλά δεν έχουμε χρόνο! Δεν ξέρω πόσο μπορώ να μείνω σε τέτοια υπερένταση, θα χρειαστεί να με επαναφέρεις σύντομα πίσω στο σώμα μου! Σε λίγο θα μου κάνεις V.H.C., θα με ρωτήσεις τι ώρα θα ρθεις να πάρεις τα παιδιά. Θα σου απαντήσω πως δεν είναι ανάγκη γιατί θα τα ‘στείλω πακέτο’ στο σχολείο και τα τρία με τον Jim. Πρόσεξε, Many, πρόσεξε, μόλις στο πω αυτό θα μου πεις πως…]\n-Ώπα, ώπα λέμε, φτάνει, κάτι τρέχει εδώ!! Ποιος μου έκανε τέτοιο αστείο και τι στο διάολο μου έκανε; Απαντάω σε φωνές-ιδεες που δεν υπάρχουν αλλά εγώ τις ακούω στο μυαλό μου! Ρε μαλακόβιε Άτλαντα, εσύ το έκανες έτσι; Είσαι πολύ σκατόπαιδο τελικά! Ρε κρετίνε, τι έκανες, πως τα κατάφερες να ακούω στο μυαλό μου πράγματα; Και κυρίως ποιανής είναι η φωνή;\nΣιωπή, και μετά ερώτηση:\n-[Ποιος είναι ο Άτλαντας;]\n-Αυτός που σου λέει τι να πεις στο μικρόφωνο που μιλάς, μαλακισμένη κι εσύ. Με κάποιο τρόπο το συνέδεσε και σε ακούω στο μυαλό μου! Ποια είσαι επί τη ευκαιρία; Τίνα, εσύ είσαι ρε και σου έκανε στην φωνή distortion ο καραβλακέντιος ο Άτλαντας;\n-[Ποιος Άτλαντας, ποια Τίνα, εσύ ποιος είσαι;]\n-Τις ερωτήσεις τις κάνω εγώ! Πλακίτσες με το μυαλό της Δάφνης τέρμα!\n-Αυτή εδώ την Δάφνη που δουλεύετε τόση ώρα!\n-[Βλέπω στον απέναντι τοίχο έναν καθρέφτη μπορείς να πας σε παρακαλώ;…]\n-Όχι δεν πάω, τι στο διάολο βάλατε στον καθρέφτη μου; Και τι είναι V.H.C.;\n-[Δεν έχεις V.H.D; Βιντεο-ολογραμμική συσκευή για να κάνεις V.H.C., βίντεο-ολογραμμική κλήση;]\n-Έλα, εντάξει ξεσκεπαστήκατε σκατόπαιδα! Άτλαντα, ξεκίνησες πάλι τις εξυπνάδες της μαμάς σου, επιστημονική φαντασία, τρέχα γύρευε, πιάσ’ τ’ αυγό και κούρευτο!\n-[Ποιος είναι ο Άτλαντας, εσύ ποια είσαι, γιατί δεν είσαι ο Many;]\n-ΟΚ, οκ, ο Άτλαντας είναι αυτός που άλλη μια φορά με έκανε και χέστηκα με τα επιστημονικοφανταστικά του γκατζετάκια, είναι ο Θεός, είναι ο πρώτος, είναι το καλό μου το φιλαράκι απ το σχολείο, είναι το ‘κολλητάρι’ μου το αγαπημένο, είναι ο μοναδικός μαλάκας της ζωής μου που με ανέχεται και τον ανέχομαι! Ευχαριστημένος τώρα; Έλα τώρα και δείξε μου που έκρυψες μικρόφωνα κι ακουστικά! Έλα ρε, σ’ ακούω από το διπλανό διαμέρισμα να παίζεις μουσική, -σαν τσιγαρόχαρτο είναι οι τοίχοι του σπιτιού! Πάλι καλά που περίμενες να φύγει ο Raimondo, παράκρουση θα πάθαινα!\n-[Σε παρακαλώ, πήγαινε στον καθρέφτη, σε παρακαλώ πολύ…]\n-Εκεί τα έκρυψες έ; Έλα πόσο πιο κοντά να πάω, να κοιτάξω από πίσω;\n-[Ω, Θεέ μου δεν είσαι ο Many! Είσαι κοπελίτσα! Ποια είσαι, που έχω μεταφερθεί; Που είσαι; Όχι μην αρχίσεις πάλι να με αποκαλείς Άτλαντα, δεν είμαι ο Άτλαντας! Δεν είναι κάποια πλάκα που σου κάνουν οι φίλοι σου, δεν ακούς φωνές, με λένε Detra Fotiou, και η συνείδησή σαν εν-συναίσθησή μου έχει μεταφερθεί κατά λάθος στον εγκέφαλό σου.]\n-Λοιπόν, λοιπόν, λοιπόν, άρχισα να φρικάρω, δεν γίνονται αυτά! Τι μας είχε πει ο professore Mammi για την σχιζοφρένεια; Πότε ήταν, δυο βδομάδες πριν, σωστά; Πφφφ, μνήμη ελέφαντα έχω! Βιβλίο, βιβλίο, που είναι το βιβλίο μου, εδώ είναι το βιβλίο μου, πάμε στα κεφάλαια, ψάχνω σχιζοφρένεια, νάτο, νάτο, σχιζοφρένεια σελίδα 207!\n«Τα άτομα που πάσχουν από σχιζοφρένεια έχουν ακουστικές και οπτικές ψευδαισθήσεις δηλαδή ακούν ή βλέπουν πράγματα που είναι μόνο στην φαντασία τους, αυταπάτες, πεποιθήσεις που είναι ακραίες και εμφανώς λανθασμένες και παράνοια μιας και φοβούνται ότι οι άλλοι συνωμοτούν εναντίον τους. Η έναρξη της παραληρητικής σκέψης συχνά περιγράφεται ως προοδευτική και ύπουλη».\nΕγώ έχω ακουστικές ψευδαισθήσεις μόνο, προς το παρόν δηλαδή. Προοδευτική σημαίνει πως μπορούν να δημιουργηθούν και οπτικές, όσο πάει και χειροτερεύει η κατάσταση!\n«Πώς είναι το να ακούς φωνές; Καταρχάς, οι φωνές είναι αληθινές εμπειρίες, παρά το γεγονός ότι οι υπόλοιποι άνθρωποι δεν μπορούν να τις ακούσουν. Πολλές φορές, μπορεί να είναι το ίδιο με το να ακούς μία φωνή κανονικά με τα αυτιά σου, με τη διαφορά πως η φωνή, σε αυτή την περίπτωση, δεν έχει φυσική εξωτερική αιτία». Ακριβώς αυτό που συμβαίνει σε μένα δηλαδή: Η φωνή-ιδέα που ακούω δεν έχει εξωτερική φυσική αιτία!\n«Εκτός από το να ακούς φωνές με τα αυτιά σου, η εμπειρία των φωνών μπορεί να μοιάζει με την εμπειρία κατά την οποία σκέψεις εισβάλλουν στο μυαλό σου από κάπου αλλού, έξω από τον εαυτό σου, έξω από τη συνείδηση σου σαν εν-συναίσθηση». Αυτό δεν μου λέει η φωνή στο κεφάλι μου; Είναι τάχα η συνείδηση σαν εν-συναίσθηση μιας κάποιας Ντίτρας που έχει μπει στο μυαλό μου! «Οι φωνές μπορεί να βιώνονται στο κεφάλι σου, έξω από αυτό ή ακόμα και στο σώμα. Οι άνθρωποι που ακούνε φωνές μπορεί να ακούνε μία φωνή ή πολλές φωνές». Μια μου φτάνει, σε παρακαλώ Θεούλη μου, η Ντίτρα μου φτάνει δεν θέλω τις Sorelle Bandiere!\n-[Δεν είσαι σχιζοφρενής και δεν είμαι φωνή-ακουστική-ψευδαίσθηση! Είμαι συνείδηση σαν εν-συναίσθηση άλλου ατόμου που μεταφέρθηκε κατά λάθος σε σένα!]\n-Ναι σε πιστέψαμε τώρα! Αχ τι κάνω Θεέ μου; Απαντάω στην ψευδαίσθησή μου! Είμαι τρελή για δέσιμο! Είμαι όντως τρελή για δέσιμο! Τι άλλο έλεγε ο καθηγητής; Α! ναι!\n«Οι φωνές μπορεί να είναι ευχάριστες και ‘καλές’, μπορεί να είναι δυσάρεστες και ‘κακές’ ή μπορεί να είναι ένα μίγμα και των δύο». Ντίτρα, εσύ τι είσαι; καλό ή κακό κορίτσι; Άσε μην απαντάς, δεν θέλω να μου χρυσώνει το χάπι η ίδια μου η ψευδαίσθηση! Τι θα πει; Κακή είμαι; «Μερικές φορές οι ‘καλές’ φωνές μπορεί να γίνουν στην πορεία ‘κακές’ και το αντίστροφο. Μπορεί να διαδραματίζουν ρόλο καθοδηγητικό και ενθαρρυντικό ή ρόλο επικριτικό και τιμωρητικό. Οι φωνές μπορεί να μιλάνε σε σένα ή για σένα. Οι φωνές μπορεί να είναι παρούσες συνεχώς ή μόνο σε συγκεκριμένες στιγμές». Νομίζω πως την άκουσα και χτες το βράδυ αλλά μετά έφυγε, άρα η δική μου καταδική μου φωνή της σχιζοφρένειας μου είναι και διακριτική! Μ’ άφησε να βγάλω τα μάτια μου με τον αρραβωνιαστικό της Donatella!\n-[Νομίζω πως λιποθύμησα εντός σου και μετά ήμουν πολύ αδύναμη. Πρέπει να έμεινα ‘αδρανής’ για πολλές ώρες!]\n-Α! Ααααα! δεν θα μου απαντάς στις σκέψεις μου! Δεν υπάρχεις, δεν έχεις δικαίωμα να ‘δρας’ μαζί μου! Και τι περιμένεις; να σε λυπηθώ που μου λιποθύμησες κατσικωμένη μέσα μου; Ουστ ρε, ουστ λέμε! Μα τι σκατά κάνω; Πιάνω κουβέντα με μια ψευδαίσθηση! Πάμε παρακάτω!\n«Το περιεχόμενο του τι λένε οι φωνές μπορεί να σχετίζεται με αυτό που σου συμβαίνει τώρα -ή πρόσφατα-, ή με κάτι που συνέβη στο παρελθόν σου. Έρευνες έχουν δείξει ότι οι φωνές σχετίζονται σε ένα πολύ μεγάλο ποσοστό με τραυματικά γεγονότα της παιδικής ηλικίας, συνηθέστερα, σεξουαλική και σωματική κακοποίηση, συναισθηματική παραμέληση, θυματοποίηση από παρατεταμένο εκφοβισμό, ή με τραυματικές εμπειρίες κατά την έναρξη εμπειρίας ακρόασης φωνών. Μπορεί δηλαδή να συνιστούν ένα μηχανισμό αντιμετώπισης». Εντάξει, από τραυματικές εμπειρίες δεν είχα και λίγες… Τι να πρωτοθυμηθώ; Πως πριν καν θυμηθώ ‘πιάστηκα’ κατά λάθος;\n«Τα συμπτώματα αρχίζουν συνήθως μεταξύ του δέκατου έκτου και τριακοστού έτους της ηλικίας, αν και στις γυναίκες μπορεί να εμφανιστεί λίγο νωρίτερα σε σχέση με τους άντρες». Μια χαρούλα στο κατώτατο όριο είμαι, ακόμα δεν έκλεισα τα είκοσι!\n«Οι άνθρωποι με ιστορικό σχιζοφρένειας στην οικογένειά τους μπορεί να έχουν υψηλότερο κίνδυνο για την ασθένεια». Εκείνος ο τριτοξάδελφος του μπαμπά δεν είχε κάποια ξεχαρβαλωμένη βίδα όπως έλεγε ο παππούς Γιάννης ο πατέρας της μαμάς; Όλο στο Δαφνί δεν μπαινόβγαινε κι όλο πως ταξιδεύει να γνωρίσει τον κόσμο δεν έλεγαν κάθε που εξαφανιζόταν από προσώπου γης;\n«Οι άνθρωποι με σχιζοφρένεια συχνά έχουν αφύσικους τρόπους σκέψης». Εντάξει εδώ συμφωνούμε! Εγώ και φυσικοί τρόποι σκέψεις είναι δυο αντίθετες τάσεις! «Μπορεί να έχουν πρόβλημα να οργανώσουν τις σκέψεις τους ή αδυνατούν να κάνουν λογικές συνδέσεις. Μπορεί να αισθάνονται ότι το μυαλό τους ‘πετάγεται’ από την μία σκέψη στην άλλη. Μερικές φορές νομίζουν ότι κάποια σκέψη αφαιρέθηκε χωρίς εξήγηση από το κεφάλι τους»!\n-[Δεν είσαι σχιζοφρενής και όσο με ‘παλεύεις’ χάνουμε καιρό, σε παρακαλώ άκουσέ με, σε παρακαλώ, νομίζεις πως ήθελα να βρεθώ σε τέτοιο μπλέξιμο;]\n-Μου το παίζεις καλή φωνή; Άει γαμήσου!\n-[Έχεις απαίσιο λεξιλόγιο, τόσο νέα, κρίμα… Είσαι στην ηλικία των φοιτητριών μου!]\n-Μπα μου έτυχε και ψευδαίσθηση με αυταπάτες μεγαλομανίας, καθηγήτρια πανεπιστημίου είσαι χρυσό μου; Σιωπή συνεχίζω!\n«Οι σχιζοφρενείς μπορεί να μιλούν ασυνάρτητα ή ακόμη και να εφευρίσκουν νέες λέξεις ή και να φαντάζονται ολόκληρες συνομιλίες. Πολλές φορές μοιάζουν να είναι ταραγμένοι ή εντελώς απαθείς. Πολλοί έχουν πρόβλημα να διατηρήσουν βασικούς κανόνες προσωπικής υγιεινής. Η σχιζοφρένεια μπορεί επίσης να προκαλέσει επαναληπτικές συμπεριφορές, όπως επιτόπιους βηματισμούς. Σε αντίθεση με τα κοινά στερεότυπα, ο κίνδυνος της βίας εις βάρος των άλλων είναι μικρή.\nΟι άνθρωποι με σχιζοφρένεια συχνά δυσκολεύονται να βρουν ή να διατηρήσουν μια θέση εργασίας. Αυτό συμβαίνει εν μέρει επειδή η ασθένεια παρεμποδίζει την φυσιολογική σκέψη, τη συγκέντρωση και την επικοινωνία. Αλλά πηγάζει επίσης από το γεγονός ότι τα συμπτώματα αρχίζουν στην αρχή της ενηλικίωσης, η οποία συνήθως συμπίπτει με την εκπαίδευση και την επαγγελματική κατάρτιση\nΗ σχιζοφρένεια αυξάνει τον κίνδυνο καταχρήσεων. Τα άτομα με σχιζοφρένεια έχουν πολύ περισσότερες πιθανότητες να κάνουν χρήση ναρκωτικών ουσιών ή αλκοόλ. Μερικές ουσίες, συμπεριλαμβανομένης της μαριχουάνας και της κοκαΐνης, μπορεί να επιδεινώσουν τα συμπτώματα. Η χρήση ναρκωτικών μπορεί επίσης να παρεμβαίνει με τις θεραπείες για τη σχιζοφρένεια». Εδώ την πάτησα, sex, drugs and rock’n’roll, ή μάλλον πολύ sex, booze, drugs and some rock’n’roll! Και τώρα, τι κάνουμε τώρα, ωραία μου ‘φωνή’;\n-[Σκάσε, σκάσε επί τέλους και άκουσέ με! Θέλεις να φύγω, έτσι; Θέλεις το κεφαλάκι σου ελεύθερο για να το γεμίσεις με ότι σκατολοΐδια γουστάρεις να το γεμίζεις;, Ποτά και κόκες και…]\n-Ε όχι και κόκες για ποια με πέρασες; Χορταράκι του Θεού και της Μάνας Γης της Σικελίας!\n-[Σικελία; Καινούρια είναι αυτά; Λίγο μακριά δεν πέφτει η Σικελία; Το Μεξικάνικο χόρτο δεν σου κάνει; Τέλος πάντων, whatever floats your boat!]\n-Μεξικάνικο; Που να βρεθεί αυτό εδώ; Λες και το Μέξικο Σίτυ είναι ένα τσιγάρο δρόμος!\n-[Άκου, δεν σκοπεύω να μαλώσω μαζί σου για το ποια ποικιλία τσιγαριλίκι θα βρεις να κάνεις! Εγώ θέλω να μας βοηθήσεις να φύγω από το λάθος σώμα, το δικό σου και να μπω στου αδελφού μου!]\n-Το συνηθίζεις να μπαινοβγαίνεις σε ξένα σώματα εσύ;\n-[Όχι, είναι η πρώτη φορά και δεν θα το έκανα αν δεν έπρεπε να τον ειδοποιήσω να αποτρέψει τον άνδρα μου από το να στρίψει στην Shannon δεξιά!]\n-Γιατί; θα αργήσει στο ραντεβού με την γκόμενα;\n-[Γιατί θα σκοτωθεί ο άνδρας μου, τα δυο μας παιδιά και η ανεψιά μας, μικρή ηλίθια! Θα πέσει πάνω τους ένα φορτηγό με πετρέλαιο και θα σκοτωθούν σαράντα-εφτά άνθρωποι! Κι αν με καθυστερήσεις κι άλλο με θεωρίες για την σχιζοφρένεια θα, θα, θα βρω κάτι να σου κάνω και δεν θα σου αρέσει καθόλου!]\n-Ας πούμε πως σε πιστεύω, θεωρητικά ας πούμε πως γίνεται, -που δεν γίνεται δηλαδή-, τι πρέπει να κάνω;\n-[Κάνε βίντεο-ολογραμμική κλήση στον Many Fotiou, θα σου δώσω τους αριθμούς σύνδεσης εγώ, έλα, έλα, ξεκίνα!]\n-Τι είναι η βίντεο-ολογραμμική κλήση;\n-[Δεν έχεις βίντεο-ολογραμμική συσκευή; Και πως επικοινωνείς με τους φίλους σου;]\n-[Χρησιμοποιείς ακόμα δορυφορικό τηλέφωνο;]\n-Ναι και μιλάω με τον πατέρα μου στον Άρη! Ρε τι πάθαμε, με δουλεύει ψιλό γαζί η ίδια μου η ψευδαίσθηση!\n-[ΟΚ, οκ, δεν έχεις V.H.D., στείλε ένα IM, ένα email! ένα RTHC, real time holographic communication.]\n-Να στείλω τι; Πως τα στέλνουν αυτά;\n-[Με ολογραμμικούς νάνο ρομποτικούς χώρους αποθήκευσης και προβολής φυσικά! Μην μου πεις πως έχεις ακόμα ηλεκτρονικό υπολογιστή ή λαπτοπ!]\n-Εντάξει, εγώ δεν έχω ότι κι ότι ψευδαίσθηση, η δική μου είναι βαρβάτη! Παίζει την επιστημονική φαντασία στα δάχτυλα! Και πως θα στείλει IM, RTHC και email ο ολογραμμικός νάνο ρομποτικός χώρος αποθήκευσης και προβολής στον αδελφό σου; Με ταχυδρομικό περιστέρι;\n-[Με το προσωπικό σου ίντρανετ!]\n-Άκου, φιλενάδα, να βοηθήσω δεν θέλεις; Θα βοηθήσω! Δεν πιστεύω πως υπάρχεις, αλλά να βοηθήσω. Εγώ θα πάω στο τηλέφωνο, θα σηκώσω το ακουστικό κι εσύ θα μου ψιθυρίσεις τους αριθμούς να τηλεφωνήσουμε στον αδελφό σου, εντάξει; Μετά, αφού μου αποδείξω πως δεν υπάρχεις, πως δεν υπάρχει ούτε ο αδελφός σου και κυρίως πως δεν σκοτώθηκαν ο άνδρας σου, τα παιδιά σου, τα ανίψια σου, τα παππουδικά σου, και δεν ξεκληρίστηκε όλο σου το σόι. -αφού κανείς τους δεν υπάρχει-, θα μου κάνεις μια χάρη! Θα το βουλώσεις το ανύπαρκτο βρωμόστομά σου, θα τα κλείσεις τα ανύπαρκτα μάτια σου και θα κοιμηθείς μέσα μου. Εγώ θα κάνω πως δεν υπήρξες ποτέ, θα κάνω σαν να μην σε άκουσα ποτέ, εντάξει; Εγώ θα κάνω ένα καυτό μπάνιο, θα ετοιμαστώ και θα πάω στο πανεπιστήμιο. Πρέπει να μιλήσω με τον professore Mammi να μου πει πως θα σε ξεριζώσω από εντός μου, σύμφωνοι; Τι λέω μωρέ, Κυριακή πρωί δεν είναι κανείς εκεί, τα πάντα κλειστά είναι!\nΚι εκεί, στην απόλυτη σιωπή την ανάμεσα από δυο σκέψεις που κονταροχτυπιόταν σ’ ένα μυαλό χτύπησε το ξυπνητήρι την ώρα ακριβώς που έπρεπε: Εφτά το πρωί! Με το που χτύπησε το ξυπνητήρι άναψε και το ράδιο έτσι όπως μου το είχε συνδέσει ο Άτλαντας ο ‘γκατζετάκιας’. Η βραχνή φωνή του Riccardo Cocciante χάιδεψε τ’ αυτιά μας συνοδεύοντας τα δάχτυλά του στο πιάνο:\n-[Γιατί ακούω συνέχεια Ιταλικά;]\n-Γιατί εγώ -που μου κατσικώθηκες μέσα- ζω και σπουδάζω στην Πάντοβα της Ιταλίας…\nΣιωπή εν κρανίω και ο Riccardo ο μόνος που ‘κλαίει’:\nΣιωπή και μετά η ερώτηση:\n-[Τι χρονιά έχουμε φέτος Δάφνη;]\n-79, Οκτώβρης του ’79!\n-[2079;, πέρασα σε Μελλοντικό Σύμπαν;]\n-1979! Το δυο χιλιάδες θα έρθει σε εικοσιένα χρόνια!\n-[1979;;; holy shit! Δεν έχω γεννηθεί ακόμα! Ο Many δεν έχει γεννηθεί ακόμα!]\nβ. Padova, Κυριακή 14/10/1979\nii. Υπάρχω εντός σου\n-Δεν το εννοείς, έτσι; Αχ τι κάνω Χριστέ μου; Έχω πιάσει κουβέντα με την αρρώστια μου!\n-[Δεν εννοώ τι;]\n-Πως δεν έχεις γεννηθεί… Η φωνή σου ακούγεται μεγάλης γυναίκας. Και μιλάς και με περίεργη προφορά…\n-[Είμαι σαράντα χρονών, δεν είμαι και γριά! Μεγάλωσα στο Σικάγο. Α! με πιστεύεις δηλαδή;]\n-Όχι, απλά προσπαθώ να βρω σημεία που να μπάζει η ιστορία σου για να αποβάλλω τις ψευδαισθήσεις μου!\n-[Είσαι όμορφο κορίτσι…]\n-Είσαι ανώμαλη! Με λιγουρεύεσαι; Και πως θα με ‘πηδήξεις’ αλήθεια; Διαθέτεις και το σχετικό όργανο, κι αυτό ψευδαισθητικό φαντάζομαι; Το ότι θα άκουγα φωνές μέσα μου να με λένε όμορφη ούτε στους χειρότερους εφιάλτες μου!\n-[Όσοι είναι τριγύρω σου θέλουν όλοι να σε συνευρεθούν σεξουαλικά μαζί σου;]\n-«Να συνευρεθούν σεξουαλικά μαζί σου», πωπώ γεροντίστικη έκφραση, δεν μου λες εσύ τα -υποθετικά- παιδιά σου τα παρήγγειλες σε εργαστήριο;\n-[Όχι, δεν χρειάστηκε να κάνω εξωσωματική.]\n-Τόσο γεροντοκόρη που ακούγεσαι μόνο για μάνα μέσω εξωσωματικής σε ‘κόβω’. Πάντως μέσα στην τελευταία λέξη της επιστήμης σε βρίσκω! Εξωσωματική! Με το που έσκασε το θέμα στις εφημερίδες αμέσως η ψευδαίσθησή μου να τσιμπήσει!\n-[Η πρώτη πετυχημένη εξωσωματική συνέβηκε τον Ιούλιο του 1978, πενήντα τόσα χρόνια πριν. Θεωρείται παλιά μέθοδος σύλληψης πλέον. Τώρα πια…]\n-Όχι, όχι, δεν θέλω να ξέρω, δεν αντέχω άλλες πληροφορίες από το μέλλον! Τι εννοείς ‘πενήντα τόσα χρόνια πριν’; Σε ποια χρονιά ‘είσαι’ εσύ; Φτου δεν ξέρω καν πώς να ρωτήσω από πότε στο μέλλον έρχεσαι!\n-[Ήταν Μάρτιος 2031 όταν ξεκινήσαμε την μεταφορά και προορισμός μου ήταν η Δευτέρα 16 Δεκέμβρη του 2030 στις 7 το πρωί, τρεις μήνες πίσω, ογδόντα-εννιά μέρες για την ακρίβεια. Πως βρέθηκα τόσο πίσω στον χρόνο; Ω Χριστέ μου μπορεί να μην είμαι καν στο ίδιο Σύμπαν! Κάτι πήγε στραβά, κάτι πήγε πολύ στραβά!]\n-Σε άλλο Σύμπαν κατά λάθος; Άντε μπράβο ξεκουμπίσου απ το δικό μου και ‘πέτα’ πίσω στο δικό σου!\n-[Και τι σε κάνει να πιστεύεις πως θέλω να μείνω έστω κι ένα ακόμα λεπτό στο άδειο κεφάλι μιας μαστουρωμένης μυαλοφυγόδικης;]\n-Άδειο κεφάλι; Άδειο είπες; Μπήκες με το έτσι το θέλω, μου έχεις κάνει το μυαλό μου σκατά και τολμάς;\n-[Το μυαλό σου ήταν σκατά πολύ πριν μπω εγώ! Απορώ πως ζεις με τον εαυτό σου!]\n-Με τον εαυτό μου ζούσα υπέροχα μέχρι που άρχισαν οι ψευδαισθήσεις μου, δηλαδή εσύ. Και τώρα θα κάνω κάτι λογικό, κάτι που έπρεπε να κάνω απ την πρώτη στιγμή! Δεν θα σου απαντήσω ξανά. Θα βαρεθείς, θα φύγεις, το καλύτερο φάρμακο είναι να σε αγνοήσω! Αντίο ψευδαίσθηση, μπάι-μπάι!\n-[Δεν μπορείς να με διώξεις, δεν μπορώ να φύγω, δεν σου αρέσω αλλά κι εμένα δεν μου αρέσεις καθόλου… Σε παρακαλώ, έλα να συνεργαστούμε, κάποιος τρόπος θα υπάρχει.]\nΣήκωσα το τηλέφωνο και με δάχτυλα που έτρεμαν γύρισα τους αριθμούς έναν-έναν στο καντράν 490-8270…\n-[Δάφνη, μην αντιδράς σαν κακομαθημένο, έλα, απάντησέ μου!]\nΣτο τρίτο χτύπημα μια χαρούμενη πρωινή φωνή!\n-Γεια σου όμορφη, πως και ξύπνησες τόσο νωρίς σήμερα Κυριακή;\n-Περιμένω τους Κνίτες να μου φέρουν τον Οδηγητή! (Στην Ιταλία, στις δεκαετίες εβδομήντα και οδγόντα, φοιτητές μέλη της ΚΝΕ επισκέπτονταν Έλληνες φοιτητές για να πουλήσουν την εφημερίδα, να πιάσουν πολιτική κουβεντούλα και να μετρήσουν ‘υποστηρικτές’. Επειδή ξεκινούσαν από πολύ νωρίς για να επισκεφτούν όσο το δυνατόν πιο πολλούς στην περιοχή τους, κάποιες φορές ενοχλούσαν τους φοιτητές ξυπνώντας τους. Το να περιμένεις να σε επισκεφτούν οι ΚΝΙΤΕΣ το πρωί της Κυριακής ήταν σχήμα οξύμωρο και θεωρούνταν ανέκδοτο.)\n-Χα, ορεξάτη σε ακούω οχτώ τα χαράματα! Θα ρθεις να πιούμε καφέ ή έχεις παρέα;\n-Η παρέα μου έφυγε, πάει να με απατήσει μ’ αυτή που την απατά μ’ εμένα…\n-Χριστέ μου πόσο πολύπλοκα σκέφτεστε εσείς οι γυναίκες! Πως είναι δυνατόν ένας άνδρας να έχει εσένα και να σκέφτεται άλλη; Ετοιμάζομαι να μαγειρέψω σουτζουκάκια με πατάτες στον φούρνο, τι λες;\n-Θα ρθει και η Τίνα;\n-Έλεγα να μαγειρέψουμε εσύ κι εγώ παρέα και να την φωνάξουμε κατά τις δώδεκα να φάμε όλοι μαζί.\n-[Πες του πως θα είμαι κι εγώ, εγώ Δάφνη, η Detra!]\n-Ωραία! Έρχομαι σε πέντε λεπτά, θέλεις να φέρω κάτι;\n-[Κι’ εμένα θα φέρεις μέσα σου, πες του!]\n-Βάζω πλυντήριο, θυμήσου να μου δώσεις τα δικά σου να τα βάλουμε μετά.\n-Πόσο γλυκιά σαν καραμελίτσα που είσαι! Και χρήσιμη! Η μοναδική Ελληνίδα με πλυντήριο ρούχων στην γειτονιά! Σχεδόν σε λατρεύω!\n-΄Ωχου, σαλιαρίσματα δεν τα μπορώ…\nΜου έκλεισε το τηλέφωνο στα μούτρα, αχ δεν το πιστεύω, πάλι μου έκλεισε το τηλέφωνο κατάμουτρα! Τι είναι τούτος, ρε;\n-[Ωραίους φίλους έχεις!…]\nΑνοίγω το ψυγείο, χτες αγόρασα παγωτό παρφέ, αν έχουν απομείνει και κεκάκια από εκείνα που μας έστειλε η μαμά του θα τα σκεπάσουμε με παρφέ και θα αμαρτήσουμε Κυριακή Αγία μέρα! Νιάμ-νιάμ, καλά να είσαι κυρία Αναστασία.\n-[…Να τους χαίρεσαι!]\nΟ Άτλαντας έμενε στο ακριβώς διπλανό διαμέρισμα. Τον γνώριζα από τότε που πηγαίναμε στο δημοτικό. Ήταν το στερνοπούλι της βιβλιοθηκαρίου της πόλης μας της κυρίας Αναστασίας που ήταν ΚΤ, -Καινούριο Τεύχος που δεν είχε ακόμα τυπωθεί όπως λέγαμε όλοι όσοι συχνάζαμε στην βιβλιοθήκη και μας ήξερε σαν συχνούς ‘πελάτες’ που ‘ψώνιζαν’ Γνώση στο καλύτερο ‘μαγαζί’.\nΑπίστευτη γυναίκα, είχε έναν τρόπο δικό της να σε τραβάει μέσα στους φανταστικούς κόσμους που έχτιζε κάθε φορά. Όταν ήμουν μικρή με ‘ψάρωνε’ λέγοντας πως έρχεται από το μέλλον άρα ήξερε και το δικό μου μέλλον μιας και για εκείνη ήδη υπήρχα στο παρελθόν της! «Κρατάς μυστικό μικρή Φημονόη; Τι ρωτάω; το ξέρω πως κρατάς! ΚΤ σημαίνει καινούριο τεύχος μόνο για όσους θα ζήσουν το υπόλοιπο της ζωής τους σε τρεις διαστάσεις σε τούτον δω τον πλανήτη-χώρο. Για πλάσματα σαν εσένα ΚΤ σημαίνει Κόσμο-Ταξιδιώτης. Νομίζω πως ακόμα δεν το έχεις συνειδητοποιήσει αλλά είσαι κι εσύ αλλιώτικη». Ήταν η πρώτη φορά που δεν τόλμησα να της ζητήσω να μου εξηγήσει τι εννοούσε, με φόβιζε αυτό που θα μου απαντούσε, δεν ήμουν έτοιμη να ακούσω Μεγάλες Αλήθειες, ποτέ δεν θα ήμουν έτοιμη για τέτοιες αλήθειες.\n-[Τι είπες; τι είπες μόλις τώρα; Κάποια γυναίκα που γνωρίζεις αυτοπροσδιοριζόταν σαν Κόσμο-ταξιδιώτισσα;]\n-Αι στον διάβολο όχι δεν θα απαντήσω, δεν μπορούν οι ‘άρρωστες’ σκέψεις μου να στήνουν αυτί στις σκέψεις μου! Αυτό είναι, δεν είμαι τρελή! Δεν μου συμβαίνει καν! Ξεκίνησε σαν όνειρο και μετά όλα τα χαζά της παιδικής μου ηλικίας περί ταξιδιών στον χρόνο συνέχισαν το όνειρο στον ξύπνιο μου! Και μ’ έκαναν ακόμα και να ακούω φωνές!\n-[Δάφνη, πρέπει να την γνωρίσω αυτή την γυναίκα. Αυτή ξέρει πως θα απεγκλωβιστώ!]\nΠήρα το μισόκιλο παγωτό παρφέ στο ένα χέρι και με το άλλο έχωσα στην δεξιά τσέπη του τζην μου τσιγάρα, αναπτήρα και κλειδιά. Δεν είχα να πάω και πολύ μακριά, το διαμέρισμα του Άτλαντα ήταν ακριβώς δίπλα στο δικό μου. Δεν πρόφτασα να χτυπήσω την πόρτα του και μου άνοιξε.\n-Σ’ ακούει όλη η πολυκατοικία κάθε φορά που μπαίνεις ή βγαίνεις απ το σπίτι σου με το ‘μπαμ’ που κάνεις στην πόρτα!\n-Καλημέρα και σε σένα! Να μείνω χωρίς να ‘μιρλίζεις’ σαν κακιά πεθερά ή να πάρω το παγωτό μου και να πάω πίσω στο σπιτάκι μου;\n-Θα μείνεις να μαγειρέψουμε ή θα πας να φας στην mensa (φοιτητική εστία) Κυριακή μεσημέρι σαν τον κάθε ταλαίπωρο; Α! τι βλέπω απ το παράθυρο; Βρέχει πάλι σήμερα και αν δεν κάνω λάθος τις Κυριακές το λεωφορείο φεύγει κάθε μια ώρα; Μια χαρά θα τα περάσεις σήμερα στην βροχή αν συνεχίσεις να μου την σπας, βλέπω!\n-Βάζω το παγωτό στο ψυγείο, έκανα δήθεν νικημένη στην ψευτολογομαχία μας.\n-Όχι, έχω κεκάκια σε μια πιατέλα, βάλε μερικές μπάλες παγωτό πρώτα κι έλα να πιούμε καφέ σαν άνθρωποι.\nΠήρα την αγαπημένη μου κούπα από το ντουλάπι πάνω απ την βρύση της κουζίνας, -εκείνη με τις ροζ και μπλε ομπρελίτσες-, και την γέμισα με καυτό Ιταλικό καφέ απ την Bialetti για δυο καφέδες. Πρόσθεσα τρεις κουταλίτσες ζάχαρη, -πάλι πετιμέζι θα τον πιώ τον καφέ και θα μου κάτσει η ζάχαρη στην πισινάρα μου την τεράστια-, και άνοιξα το ψυγείο για να βάλω γάλα στο μίξερ και να το χτυπήσω μέχρι να γίνει αφρόγαλα. Όταν έγινε έτσι ακριβώς όπως το ήθελα το έριξα στην κούπα μου και άφησα το κουταλάκι στο πιατάκι για να ανακατέψω τον καφέ μου αργότερα. Με ένα βαθύ κουτάλι έβαλα δίπλα από κάθε κεκάκι δυο μπάλες παγωτού και άνοιξα το ντουλάπι να βρω μερέντα. Αφού θα μου καθόταν τα δυο κιλά εκεί που δεν έπρεπε σήμερα, τουλάχιστον ας αμαρτήσω a la grande! Καλά την τέλειωσε κι όλας την μερέντα, προχτές δεν την αγόρασε από το pam; Γυρνώ να του μιλήσω εκεί που άκουσα τελευταία φορά την φωνή του.\nΚάθεται στην καρέκλα του στην δεξιά πλευρά του τραπεζιού μπροστά στην μπαλκονόπορτα και χαζεύει ένα περιοδικό με τα τηλεοπτικά προγράμματα της εβδομάδας με το κεφάλι ελαφρά σκυμμένο. Ύστερα στρέφει το κεφάλι λίγο δεξιά και κοιτάει έξω.\nΈξω σύννεφα, μόνο σύννεφα, βαριά σύννεφα που κάνουν το πρωινό να μοιάζει λες κι είναι ήδη αργά τ’ απόγευμα. Στάλες βροχής χτυπούν το τζάμι και ρέουν μέχρι που να συναντήσουν στην διαδρομή τους κάποια άλλη και να δημιουργήσουν μεγαλύτερα ρυάκια. Σ’ αυτό τον φόντο η σιλουέτα του Άτλαντα φαίνεται απόκοσμη. Αξύριστος και με τα καστανόξανθα μαλλιά του ανακατεμένα, χαμογελάει αφηρημένα σε κάτι ή κάποιον που βλέπει μόνο με τα μάτια της ψυχής του. Αυτό το ανδρικό προφίλ, μαλλιά φιλαριστά, -σχεδόν μέχρι τους ώμους όπως είναι στην μόδα-, μύτη, χείλη, πηγούνι, λαιμός, μήλο του Αδάμ, είναι το φιλαράκι μου; Λες και τον βλέπω για πρώτη φορά κι ας είμαστε φίλοι απ τα δέκα. Πότε ο ‘κολλητός’ μου πιτσιρίκος έγινε άντρας; Αχ βρε Άτλαντα, γιατί άλλαξες, σε ήθελα να είσαι έτσι όπως εγώ σε χρειαζόμουν: σωματικά ανήλικο με την σοφία του ενήλικου που δίπλα του ένιωθα πως κανένας κίνδυνος υπαρκτός ή αόρατος δεν θα μπορούσε να μου κάνει κακό. Προσπαθώ να τον θυμηθώ ανώριμο και ανεύθυνο ακόμα και όταν ήταν μαθητής στο δημοτικό και νιώθω πως κοιτώ την ζωή μας λες και είμαι ‘εκτός και υπεράνω’. Ακόμα και σαν παιδάκι του δημοτικού ο Άτλαντας είχε μια σοφία που ήξερα πως υπήρχε αλλά ποτέ δεν είχα σταθεί να αναλογιστώ από πού πήγαζε…\nΚοιτώ την ζωή μας ‘εκτός και υπεράνω’, άλλο κι ετούτο πάλι! Βλέπω την ζωή μου σαν τρίτος; Σαν ποιος δηλαδή; Η ψευδαίσθησή μου η Detra παίζει με το μυαλό μου περίεργα παιχνίδια;\n-[Α, χα! Όχι εγώ! Δεν φταίω εγώ που άρχισες να ερωτεύεσαι τον κολλητό σου. Στο κάτω-κάτω ούτε η πρώτη, ούτε η τελευταία είσαι! Ευχαριστώ πάντως που με σκέφτηκες πως μπορεί ακόμα κι εγώ να μπλέκομαι στα συναισθήματά σου!]\nΆντε στο διάολο με τις ψευδαισθήσεις μου, δεν φτάνει που μου μιλούν, με οδηγούν να σκεφτώ πως ερωτεύομαι τον φίλο μου. Ποιος μίλησε για έρωτα, πως είναι δυνατόν να τον δω αλλιώτικα απ ότι τον βλέπω μια ζωή τώρα; Για μένα ο Άτλαντας είναι αυτό που ήταν πάντα. Ο φίλος που δεν του έκρυβα τις αλήθειες μου γιατί ήξερα πως με αγαπούσε πολύ για να με υποτιμήσει. Ο σύντροφος στις αταξίες που δεν θα με πρόδιδε ποτέ. Ο προστάτης -όταν χρειαζόμουν έναν μετά από κάθε επιπολαιότητά μου- που θα με έσωζε από τα δύσκολα και τις κακοτοπιές.\nΔεν θέλω να σκέφτομαι τέτοιες σκέψεις για τον καλύτερο φίλο μου. Δεν θέλω να τον δω πέρα απ αυτό που ήταν πάντα για μένα. Δεν θέλω να χάσω τον Άτλαντα απ την ζωή μου γιατί είναι πολύ σημαντικός. Δεν μπορώ να ερωτευθώ τον Άτλαντα, ότι αγαπώ με εγκαταλείπει, κι εγώ τον θέλω να είναι κομμάτι της ζωής μου για πάντα! Δάφνη, παίξτο αντράκι και μην τον αφήσεις να σε πάρει χαμπάρι! Να πάρει χαμπάρι τι; Είμαστε σοβαροί, τι είναι όλα αυτά που σκέφτομαι;\nΓυρίζει και με κοιτάει και μου σκάει το πιο όμορφο χαμόγελό του. Μα τι λέω, όλα του τα χαμόγελα είναι όμορφα…\n-Την μερέντα την έχω εδώ στο τραπέζι, φέρε τον καφέ σου και την πιατέλα.\nΤον κοιτώ με φόντο τα σύννεφα και τις σταγόνες της βροχής που χτυπούν και ρέουν σαν δάκρυα στο τζάμι και αποφασίζω πως ποτέ μα ποτέ δεν θα αφήσω τον Άτλαντα να καταλάβει πόσο πολύ ερωτευμένη είμαι μαζί του. Θα είναι η θυσία για να είναι πάντα στην ζωή μου σαν φίλος μου…\nγ. Padova, Κυριακή 14/10/1979\niii. Το μέλλον στο παρελθόν\n-[Δάφνη, αργά ή γρήγορα θα πρέπει να μου απαντήσεις…]\n-Τα κεκάκια υπέροχα, έλα πάρε άλλο ένα.\n-Έφαγα ήδη δυο, θα πρέπει να τρέχω στο πάρκο ώρες ολόκληρες για να χάσω τις θερμίδες που πήρα σε πέντε λεπτά.\n-Μια χαρούλα είσαι, έλεος, όλες θέλετε να γίνετε Heather Parisi! (Ιταλικής καταγωγής χορεύτρια, τραγουδίστρια και τηλέ-παρουσιάστρια προγραμμάτων της εποχής). Πότε έχεις κοιτάξει τον εαυτό σου στον καθρέφτη τελευταία φορά;\n-Σήμερα το πρωί και δεν θέλεις να ξέρεις τι μου είπε!\nΔαγκώθηκα, παρά λίγο να του πω τι μου συνέβηκε το πρωί. Μου ήρθε να γελάσω και να του πω τι συνέβηκε αλλά θα άρχιζε την ‘μίρλα’ του στυλ «Δεν μπορώ να καταλάβω γιατί πρέπει να καπνίζεις, να κάνεις μπάφους και να πίνεις ξίδια ρε Δάφνη! Μέχρι και παραισθήσεις σου δημιουργούν. Μια χαρά άνθρωπος είσαι χωρίς αυτά τα χαζά…»\n-[Όσο περισσότερα μαθαίνω τόσο πιο πολύ μου αρέσει αυτός εδώ! Τι στο καλό βρίσκεις στον άλλον που κερατώνει και εσένα και την ‘επίσημη’; Άσε ξέρω έχεις το σύνδρομο ‘το κακό αγόρι σίγουρα κάτι έχει που δεν έχουν τα άλλα’. Θα σου πω εγώ τι έχει: κενό στον εγκέφαλο και στην ψυχή, αυτοί οι άνθρωποι αγαπούν μόνο τον εαυτό τους, νάρκισσοι από γεννησιμιού τους μέχρι την στιγμή που θα βγει η τελευταία τους ανάσα. Δεν υπάρχει χώρος στην καρδιά τους παρά μόνο για έναν έρωτα! Τον ίδιο τους τον εαυτό!]\n-[Είχα την ελπίδα πως είχες ‘σβήσει’. No problema però, -δεν υπάρχει πρόβλημα ωστόσο-, αύριο θα μιλήσω στον καθηγητή μου και θα μου βρει λύση στο πρόβλημά μου, δηλαδή εσένα!]\n-[«Πάσχουμε δηλαδή από λίγη σχιζοφρένεια ε;» θα σου πει… Και θα σ’ αφήσει έτσι δεν θα σε χαπακώσει μέχρι τελικής πτώσης! Σχιζοφρένεια στην δεκαετία του 70! Ωραία εποχή το 70! Η καταστολή σε όλο της το μεγαλείο! Θα σε ταράξουν στα αντιψυχωσικά φάρμακα και στα ηλεκτροσόκ και χρόνια παραμονή σε ψυχιατρικές κλινικές, ηλίθια! Και μαζί με σένα θα χαθώ κι εγώ εκεί μέσα στο μαλακισμένο σου κεφάλι!]\n-Δάφνη, γιατί είσαι σιωπηλή, που τρέχει ο λογισμός σου;\nΣηκώνω το κεφάλι και τον κοιτώ. Μα είναι δυνατόν τόσο καιρό να μην έχω καταλάβει πόσο πολύ τον αγαπούσα; Και τώρα, τι γίνεται τώρα; Φτου, γαμώτο, ρε Άτλαντα, τι να βλέπεις άραγε κοιτώντας με; Όχι πολλά κι όχι καλά φοβάμαι…\nΧμμμ, αν ήμουν κάποιος άλλος κι όχι εγώ πως θα με έβλεπα; Μια εύκολη χαζογκόμενα που πίνει, καπνίζει, χασισώνεται και ξοδεύει τα χρήματα που της δίνουν για σπουδές σε οτιδήποτε άλλο εκτός απ τις σπουδές της. Δεν έχω στόχους, δεν κάνω σχέδια, ζω το τώρα -κι αυτό στην μιζέρια-, και ‘κλέβω’ τον εαυτό μου απ τον ίδιο μου τον εαυτό.\nΣκύβω το κεφάλι και ξεσπώ σε σιωπηλούς λυγμούς, είμαι ένα τίποτα που κλαίει, είμαι ένα τίποτα που δεν ξέρει πως ν’ αρχίσει καινούριο κύκλο μιας και φοβάται να κλείσει τον προηγούμενο.\nΠοιον κύκλο ρε Δάφνη, ούτε παρελθόν ούτε μέλλον δεν έχεις… Μιλάω στον εαυτό μου, ουρλιάζω, το μυαλό μου ουρλιάζει, κι όμως απ το στόμα μου βγαίνουν ψίθυροι και ακατάληπτες συλλαβές. Πως τα κατάφερα έτσι; Πως έφτασα σχεδόν στα είκοσι και είμαι ένα μεγάλο άδειο τίποτα; Γιατί δεν μ’ αγαπάει κανείς; Τι στο διάολο, ακόμα και οι γονείς μου δεν με αγάπησαν ποτέ! Πως στο διάολο να αγαπήσω εγώ τον εαυτό μου όταν δεν ξέρω πως είναι να σ’ αγαπούν; Γεννήθηκα κατά λάθος, γιατί να μ’ αγαπήσουν στο κάτω-κάτω;\nΈξω βρέχει δυνατά και μετά η βροχή γίνεται χαλάζι και χτυπάει το τζάμι με μανία.\nΟ Άτλαντας με σηκώνει από την καρέκλα μου και με καθίζει στην αγκαλιά του. Με σφίγγει και όση ώρα κλαίω με το κεφάλι στον ώμο του μου χαϊδεύει τα μαλλιά και με παρηγορεί ψιθυρίζοντας τρυφερά όπως σ’ ένα παιδί. Σιγά-σιγά βαραίνω και σχεδόν αποκοιμιέμαι πάνω του. Με σηκώνει και με πηγαίνει στο υπνοδωμάτιο. Με βάζει στο κρεβάτι και με σκεπάζει με την κουβέρτα.\n-Μόλις νιώσεις καλύτερα θα με βρεις στην κουζίνα, έτσι χαζούτσικο; μου λέει χαμογελώντας αχνά. Κοιμήσου τώρα κι εγώ πάω να μαγειρέψω…\nΞυπνάω καλές μια το μεσημέρι, νιώθω ακόμα τα μάτια μου πρησμένα και υγρά. Στο μαξιλάρι η μυρωδιά του κι η μυρωδιά του after shave που χρησιμοποιεί, ένα μείγμα άκρως ερωτικό. Α! τι ωραία, έχω όλα μου τα προβλήματα τα άλυτα, έχω και τις ορμόνες μου να βαράνε στο κόκκινο. Δάφνη, αυτός είναι ο Άτλαντας, ο καλύτερός σου φίλος, ότι καλύτερο σου έχει συμβεί, αυτήν εδώ την σχέση δεν την χαλάς για λίγο σεξ. Αν και μαζί του θα ήταν υπέροχο σεξ, ονειρικό, αξεπέραστο… Μα σκάσε επί τέλους! Πως μπορείς να σκέφτεσαι να κάνεις σεξ με τον κολλητό σου; Και στο κάτω-κάτω ποιος σου είπε πως εκείνος θα ήθελε να κάνει σεξ μαζί σου; Αν ήθελε θα το είχε έστω και μια φορά δείξει.\nΤελικά είχε δίκιο η Τίνα… Της μιλούσα για την σχέση μου, -ή οτιδήποτε ήταν αυτό που είχα-, με τον Raimondo και μου το πέταξε κατάμουτρα.\n-Το έχεις σκεφτεί πως τα αγόρια πιστεύουν πως είσαι ‘πολύ εύκολη’; Οι περισσότεροι Έλληνες το ξέρουν πως κοιμάσαι μαζί του αλλά δεν σε βλέπει σοβαρά. Δάφνη, είναι αρραβωνιασμένος, δεν ντρέπεσαι που πας μαζί του;\nΚάποιες μυρουδιές που έρχονται απ την κουζίνα φωνάζουν «τα σουτζουκάκια είναι έτοιμα!». Κάποιες συζητήσεις που έρχονται και καλύπτουν το τραγούδι στο ραδιόφωνο μου υπενθυμίζουν πως θα ερχόταν και η Τίνα μετά τις δώδεκα. Πηγαίνω στο μπάνιο και πλένω το πρόσωπό μου, κοιτάζομαι στον καθρέφτη, τελικά δεν είμαι και τόσο χάλια.\n-[Πφφ, αυτό κι αν ήταν nervous breakdown, -νευρικό κλονισμό] ακούω την φωνή της Detra στο μυαλό μου. Αν τελικά δεν είναι ψευδαίσθηση και αποτέλεσμα ψυχασθένειας πρέπει κι εκείνη να πέρασε a hell of a nervous breakdown!\n-[It goes without saying!, -εξυπακούεται], μου απαντά και ακούω στο μυαλό μου το γέλιο της για πρώτη φορά. [Δάφνη, πρέπει να βρούμε τρόπο να επικοινωνήσω με το μέλλον και να βγω από μέσα σου, αυτή η συγκατοίκηση δεν κάνει καλό σε καμιά απ τις δυο μας…]\n-[Εμένα σίγουρα δεν μου κάνει καλό. Σε λιγότερο από δέκα ώρες με έκανε να αλλάξω κοσμοθεωρία και να δω τον καλύτερό φίλο μου ερωτικά. Και τέλος πάντων δεν ξέρω ούτε καν ποια είσαι!]\n-[Με λένε Detra Fotiou-Anderson και μεγάλωσα στο Σικάγο, αλλά γεννήθηκα με το όνομα Δήμητρα Παράσχου το 1990 στην Αθήνα.]\n-[Άλλαξες όνομα και επίθετο; Γιατί;]\n-[Εγώ κι ο αδελφός μου πήραμε το όνομα του θείου που μας υιοθέτησε…]\n-[Και γιατί δεν κρατήσατε και τα δυο;]\n-[Θα προτιμούσα να μην το συζητήσουμε, δεν έχει καμία σημασία άλλωστε…]\n-[Πρέπει να ξέρω τα πάντα για να σε βρω με κάποιον τρόπο. Οι γονείς σου ας πούμε που είναι τώρα; Κάπου ζουν στην Αθήνα σωστά; Αυτούς μπορώ να τους συναντήσω και να τους πω για τα μελλοντικά τους παιδιά. Άσε δεν νομίζω πως θα με πιστέψουν, ξέχνα το, γράψε λάθος!]\n-[Το πιο πιθανόν είναι πως δεν ζουν στην Αθήνα ακόμα… Δάφνη, οι γονείς μου δεν πρέπει να ξέρουν για το μέλλον μας, οι γονείς μου είναι μια πολύ σκοτεινή ιστορία, έτσι κι αλλιώς πεθαίνουν και οι δυο πολύ νέοι και πριν φύγουμε εγώ και ο Many, -ο αδελφός μου ο Μανώλης-, για Αμερική.]\n-[Πρέπει να πάω στην κουζίνα, με άκουσαν που πήγα στο μπάνιο, άλλωστε πεινάω απίστευτα. Χώρια που πρέπει να είμαι προσεκτική να μην καταλάβει ο Άτλαντας πως ξαφνικά μου έπεσε ταμπλάς και κατακούτελα ο ουρανός και τον ερωτεύτηκα!]\n-[Πρέπει να μιλήσουμε στην μητέρα του, είπες πως είναι Κόσμο-ταξιδιώτισσα; Μπορεί να βρει τρόπο να γλιστρήσουν οι κλειστές χορδές μου πίσω στην δική μου συμπαντική χωροχρονική διάσταση;]\n-[Τώρα αυτά που λες είναι επιστήμη ή επιστημονική φαντασία; Νομίζω πως χρησιμοποιούσε όλα αυτά τα περίεργα για να εξάψει την φαντασία μας και να αρχίσουμε να μελετάμε τις επιστήμες. ο Άτλαντας ας πούμε, σπουδάζει Μηχανολόγος Ηλεκτρολόγος και θα συνεχίσει και με Ανώτερα Μαθηματικά. Θέλει μελλοντικά να κάνει διδακτορικό στο MIT, (Massachusetts Institute of Technology), στην Αμερική. Τέλος πάντων ας συνεχίσουμε αργότερα, μείνε σιωπηλή όσο είμαστε με τρίτους!]\nΒγήκα απ το υπνοδωμάτιο ήρεμη, σχεδόν χαμογελαστή. Είμαι σίγουρη πως ο Άτλαντας δεν είχε μιλήσει στην Τίνα για την ψυχολογική μου κατάσταση. Άλλωστε η Τίνα δεν ενδιαφερόταν και πολύ για τις δικές μου ψυχολογικές μεταπτώσεις. Αυτό που την ενδιέφερε ήταν ο Άτλαντας και μάλιστα ήταν ξεκάθαρο πως την ενδιέφερε ερωτικά. Α! Τι ωραία, το μόνο που θα έκανε την κατάσταση ακόμα χειρότερη θα ήταν με την διαίσθηση της ερωτευμένης να διακρίνει την αλλαγή των συναισθημάτων μου απέναντί του.\nΗ Τίνα ήταν απ την Αθήνα αλλά από Πολίτικη οικογένεια και όπως έλεγε ήξερε να δένει μάγια τόσο ‘μόρτικα’ όσο και να βλέπει τις δυνάμεις της Φυσικής, τις ρίζες της Χημείας και τις τάσεις των Μαθηματικών. Ο Άτλαντας την θαύμαζε, την αποκαλούσε ‘ο εγκέφαλος’ κι εκείνη επέστρεφε το κομπλιμέντο χαριτωμένα ονομάζοντάς τον ‘το μελλοντικό Νόμπελ’.\nΞαφνικά ένιωσα μια απίστευτη ζήλεια, κάτι που δεν είχα νιώσει ποτέ για άλλον άνδρα. Ζήλεια; Με ποιο δικαίωμα; Ο Άτλαντας δεν μου είχε δώσει ποτέ το δικαίωμα να τον διεκδικήσω, άρα και λόγο να ζηλέψω με ποια γυναίκα μοιραζόταν το κρεβάτι του ή είχε χαρίσει τις σκέψεις και την καρδιά του. Όλα αυτά τα συναισθήματα ήταν πρωτόγνωρα και με κατέκλυσαν τόσο απότομα που ένιωσα συναισθηματικά ευάλωτη και απροστάτευτη.\nΉταν ξεκάθαρο τι συνέβαινε. Εγώ ήμουν η παιδική φίλη, αυτή που πάντα αγαπάμε μιας και στην πραγματικότητα αγαπάμε τα παιδικά και τα εφηβικά μας χρόνια και ότι μας τα θυμίζει. Εγώ ήμουν η παιδική φίλη με τον εύθραυστο ψυχισμό και την ανάγκη συναισθηματικής περίθαλψης. Η Τίνα όμως ήταν αυτό που ένας νεαρός άνδρας θα ήθελε για κοπέλα του. Μια πανέμορφη, πανέξυπνη, ισάξιά του. Γιατί ζήλευα έτσι ξαφνικά; Εγώ η ίδια δεν τους θαύμαζα κάθε φορά που διάβαζαν παρέα, καθισμένοι δίπλα-δίπλα στο μεγάλο τραπέζι της κουζίνας. Τα κεφάλια σκυμμένα πότε το ένα απέναντι απ το άλλο να μελετούν τα βιβλία τους, πότε το ένα δίπλα απ το άλλο να συζητούν χαμηλόφωνα τις σημειώσεις με μεγάλη σοβαρότητα ή χαμογελώντας μ’ εκείνη την οικειότητα δυο ανθρώπων που έχουν να μοιραστούν μια κοινή αγάπη. Μια οικειότητα που δημιουργούσε μια σχέση που δεν άφηνε περιθώρια για παρείσακτους σαν εμένα. Μέχρι τώρα, όταν τους έβλεπα έτσι, ένιωθα μια τρυφερότητα και τους επιβράβευα με τοστάκια και χυμούς που τους ετοίμαζα σαν εκπληξούλες-επίθεση αγάπης στην δική μου κουζίνα να μην αποσπάσω την προσοχή τους με ήχους και μυρωδιές. Τώρα, η ιδέα των δυο τους τόσο κοντά με γέμιζε θλίψη και πένθος λες και έχανα κάποιον δικό μου και μου ανήκε δικαιωματικά. Βρέθηκα να αντικρίζω το τέλος μιας εποχής όπου ο καλός μου φίλος έπαψε να είναι φίλος.\n-Ξεκουράστηκες καθόλου; με ρώτησε ο Άτλαντας σηκώνοντας το κεφάλι απ την σαλάτα που έκοβε.\n-Και ήταν ανάγκη να ξεκουραστεί στο δικό σου κρεβάτι, δίπλα μένει! απάντησε πικρόχολα η Τίνα.\nΓιατί τόση κακία ρε Τίνα; Όλος δικός σου είναι έτσι κι αλλιώς, άσε με τουλάχιστον να χαίρομαι την παρέα του…\n-[Σε ζηλεύει αφόρητα η τύπισσα. Να γιατί!]\n-[Τσκ, τσκ, τσκ, ντροπή ‘κυρία από το μέλλον με συμπεριφορά δεκάτου όγδοου αιώνα’!]\n-[Αχ μην αρχίζεις πάλι να μου πλέκεις τα εγκώμια, το ξέρω προσπαθείς να μου δώσεις κάτι να νιώσω πως κάπου αξίζω, αλλά ας το παραδεχτούμε, μπροστά στην Καρούλη δεν πιάνω μια… Είναι όμορφη-θεογκομενάρα και με μυαλό ξουράφι. Ξέρεις πολλές γυναίκες του εβδομήντα που να σπουδάζουν μηχανολόγοι-ηλεκτρολόγοι;]\n-[Προσωπικά όχι, θεωρείται ξεπερασμένη σχολή, είναι σαν να λες πως κάποιος σπουδάζει μόνο βιολογία. Αυτές είναι σπουδές του προηγούμενου αιώνα που ακόμα η μοριακή νανοβιολογία ήταν άγνωστη!]\n-[Εγώ ζω, κατά συνέπεια κι εσύ εντός μου ζεις στον προηγούμενο αιώνα ξέρεις! Αχ μην αρχίζεις πάλι τα ίδια πως ακόμα δεν έχεις γεννηθεί και πως ήρθες μέσα από την χρονομηχανή σου από το 2030 κι έχεις παρκάρει το διαστημόπλοιό σου στο Prato della Valle!] (90000 τετραγωνικά πλατεία της Πάντοβα, η μεγαλύτερη στην Ιταλία και μια από τις μεγαλύτερες της Ευρώπης με 38 αγάλματα στο εσωτερικό δαχτυλίδι και 40 στο εξωτερικό που τα χωρίζει ένα κανάλι).\n-[Δεν ήρθα με χρονομηχανή, η συνείδηση σαν εν-συναίσθηση είναι κλειστή χορδή και κατά συνέπεια μπορεί να μεταπηδά, -να ταξιδεύει-, σε άλλες διαστάσεις, με άλλα λόγια μπορεί να γλιστρήσει από τον έναν κόσμο στον άλλο μέσα στη διάσταση του χρόνου!]\n-[Αχ, όχι, όχι πάλι, δεν το αντέχω, δεν μπορεί όλα αυτά να τα επεξεργαστεί ο εγκέφαλός μου με την μία!]\n-[Ξέρω, ξέρω, έχεις κολλήσει με το καρούλι του Αίαντα!]\n-[Άτλαντα, τον λένε Άτλαντα! Κι εκείνη την λένε Τίνα, Τίνα Καρούλη…]\n-[Την λένε πως; Τίνα Καρούλη; Σαν να λέμε Tina Karoulis; Κάνεις πλάκα ε; Πάμε στην κουζίνα να την ξαναδώ! Δεν μπορεί, αν είναι η ίδια, δεν μπορεί κάπου θα μοιάζει με τις φωτογραφίες που έχω δει!]\n-[Μπα, πήρε το Νόμπελ τελικά η Σκα-Τίνα;]\n-[Ου! μωρό μου διακρίνω μια επιθετικότητα, -να μην την πω κακία-, ή κάνω λάθος; Τα Νόμπελ στην εποχή μου θεωρούνται υπερεκτιμημένα και φταίει η γενιά σου γι αυτό. Λες και ήταν ασπιρίνη το δίνατε, πάρε κόσμε, μην ξεχάσετε να δώσετε στην κουτσή Μαρία, άντε με τις υγείες της!]\n-[Τι ακριβώς κατάφερε στην ζωή της το Σκα-τίνι για να είναι τόσο διάσημη στο μέλλον; Και είναι με τον Άτλαντα παντρεμένη;]\n-[Χμμμ, τώρα δεν ξέρω αν πρέπει να στο πω. Αν είσαι άτομο του άμεσου περιβάλλοντός της, δεν θα έπρεπε να γνωρίζεις για ένα πιθανόν μέλλον της… Πρέπει να την δω Δάφνη, σοβαρά, πρέπει να την δω για να καταλάβω αν μιλάμε για την Lady-Intranet.]\n-[Άλλο το internet και άλλο το intranet;]\n-[Φυσικά, το Intranet εμφυτεύεται στον εγκέφαλό σου, είναι virus resistant και εμπλουτίζεται από info που παίρνει από το internet και από προσωπικές γνώσεις και εμπειρίες αν θέλεις να τις μοιραστείς.]\n-[Ελληνικός σας παρακαλώ, εγκώ ντεν καταλαβαίνει, εσύ μου έχει κάψει φλάτζες εδώ και πολλές ώρες, έλεος!]\n-Δαφνούλι μου γιατί κάθεσαι στην μέση του διαδρόμου και ενώ μας κοιτάς ατενίζεις άλλους κόσμους; Σαν την Κορίνα όταν είχε γεράσει και είχε πάθει τα άπειρα εγκεφαλικά συμπεριφέρεσαι.\n-Εγκεφαλικά παθαίνουν μόνο όσοι έχουν εγκέφαλο να λειτουργεί!\n-[Άει στον γέρο-Διάολο Τίνα-Σκατίνα, άει στον αγύριστο κι εσύ και το δεικτικό χιουμοράκι σου! Άει στον διάολο κι εσύ και τα ιντρανέτια σου!]\n-[Ποια είναι η Κορίνα; Ιντρανέτια; OMFG, άκου Ιντρανέτια, χαχα!]\nΗ Κορίνα ήταν το σκυλί του Άτλαντα. Το είχε βρει κουτάβι να περιφέρεται δίπλα απ το ποτάμι πεινασμένο και γεμάτο τσιμπούρια. Την πήγε σπίτι του και την έκρυψε στην αυλή. Την τάισε, την πότισε, μου τηλεφώνησε για να μοιραστεί το μυστικό του, της βάλαμε κι ένα χαρτόκουτο και μείναμε οι τρεις μας να αγκαλιαζόμαστε, να μας γλύφει την μούρη και να κουνά την ουρά ασταμάτητα. Για να λέμε την αλήθεια προσπαθούσα να την σταματήσω, με τόσο κούνημα φοβόμουν μην της κοπεί, αλλά μια χαρά ήταν και η ‘σκύλα’ και η ουρά της!\nΕγώ τελικά έμπλεξα άσχημα με την Κορίνα. Το βράδυ ξυνόμουν ασταμάτητα και παντού. Ότι ψύλλους είχε η Κορίνα τους μοιραστήκαμε μισούς εκείνη και μισούς εγώ, ούτε ένας δεν πήγε στον Άτλαντα! Τελικά η κουτάβα κι εγώ γευτήκαμε την εμπειρία μιας άγριας μπουγάδας και κάθε σκόνης για ψύλλους και τσιμπούρια που κυκλοφορούσε στο εμπόριο.\nΗ οικογένεια Βούρου συνεδρίασε την επόμενη, -επίσημη προσκεκλημένη κι εγώ μιας και ήμουν κι εγώ συνυπεύθυνη για το μέλλον της Κορίνας. Αποφασίστηκε ομόφωνα πως η Κορίνα θα ήταν αποκλειστικά κάτοικος αυλής και απαγορευόταν αυστηρά η είσοδος της στο σπίτι. Θυμάμαι πως μας έβαλαν και υπογράψαμε όλα τα παιδιά το συμφωνητικό…\nΛάθος, μέγα λάθος των γονιών τελικά, γιατί μας έκαναν όλους συνένοχους στην ‘λάθρα είσοδο του ζώου’ όπως ήταν τα ακριβή λόγια του κυρίου Γιώργου που μιλούσε σε άπταιστη Καθαρεύουσα κάθε φορά που ήθελε να τονίσει την σοβαρότητα της -συνήθως αμαρτωλής- συμπεριφοράς μας.\nΣε μια εβδομάδα η Κορίνα έγινε και επίσημα κάτοικος αυλής και σπιτιού κατά βούληση και αν θυμάμαι καλά έσκισε με τα δόντια της το πρότερο συμφωνητικό μιας και συνάψαμε καινούριο: Το σκυλί απαγορεύεται να ανεβαίνει σε καναπέδες και να μπαίνει σε υπνοδωμάτια. Συμφωνητικό που επίσης έφαγε η Κορίνα μιας και αποδείχτηκε αδύναμο και άκυρο από την πλευρά της μαρίδας.\nΔεν υπογράφτηκε ποτέ συμφωνητικό πως η Κορίνα δεν επιτρεπόταν να κοιμάται με τα παιδιά στα κρεβάτια τους, είχαμε πλέον όλοι βαρεθεί να υπογράφουμε συμβόλαια που δεν σεβόμασταν! Η Κορίνα πήρε όλα τα ‘θάρρητα’ ενός κατοικίδιου, και όταν ενηλικιώθηκε σε λίγους μήνες αποφάσισε πως προτιμούσε να περνάει τα βράδια λίγη ώρα με κάθε παιδί της οικογένειας και να καταλήγει κάτω από τα σκεπάσματα ανάμεσα στον ‘μπαμπά’ και την ‘μαμά’.\nΠριν δυο χρόνια η Κορίνα έπαθε τις πρώτες κρίσεις που νομίσαμε πως ήταν εγκεφαλικό. Στο τέλος την πειράζαμε χαϊδευτικά «η εν πολλοίς εγκεφαλικοίς περιπεσούσα σκυλί» και πολλαπλασιάσαμε στο δεκαπλάσιο τα χάδια και τα φιλιά. Η Κορίνα δεν έδειχνε να έχει σοβαρά προβλήματα εκτός του ότι εκεί που την έβλεπες αποφασισμένη να πάει κάπου στον χώρο ξαφνικά σταματούσε και στεκόταν ακίνητη για ώρα πολλή με περισπούδαστο ύφος κι συλλογιόταν φιλοσοφώντας βαθυστόχαστα ατενίζοντας κάτι που κανείς άλλος δεν έβλεπε. Τα βράδια κι ενώ όλοι κοιμόταν τον ύπνο του δικαίου η Κορίνα πήγαινε γραμμή στην κουζίνα και άρπαζε το πιάτο της στο στόμα και το χτυπούσε πάνω στα ντουλάπια κάνοντας ένα δαιμονισμένο σαματά και ξυπνώντας τους πάντες στο σπίτι. Η λύση ήταν μια και μοναδική χειμώνα-καλοκαίρι. Ο κύριος Γιώργος πήγαινε και την έπαιρνε αγκαλιά και την μετέφερε -με το πιάτο της σφηνωμένο γερά στο στόμα-, στο υπνοδωμάτιο των γονιών, την έβαζε στο κρεβάτι στην αγαπημένη της θέση -κάτω απ τα σκεπάσματα ανάμεσα σ’ εκείνο και την κυρία Αναστασία-την-Κόσμο-ταξιδιώτισσα και της μιλούσαν κι οι δυο τρυφερά μέχρι που η Κορίνα έπεφτε σε βαθύ ύπνο -πάντα με το πιάτο σφιχτά ανάμεσα στα δόντια!\nΤι θα πει OMFG;]\n-[Τόσο φτωχό λεξιλόγιο έχεις; Εσύ, η πριγκιποπούλα της βωμολοχίας;]\nΜε δούλευε, με δούλευε πολύ άσχημα! Η ίδια μου η ψευδαίσθηση με δούλευε!\n-[Άντε πάλι τα ίδια, ξεκινάμε από το μηδέν ξανά, ε; Σου το είπα, δεν είμαι ψευδαίσθηση, δεν είμαι ψευδαίσθηση. Είμαι η Detra Fotiou-Anderson και η συναίσθησή μου σαν εν-συναίσθηση μεταφέρθηκε κατά λάθος στο πολύ παρελθόν και για μεγάλη μου ατυχία εντός σου γαμώ το κέρατό μου!]\n-[Μπα, μπα, βλέπω μαθαίνουμε και να βρίζουμε καλέ κυρία από το μέλλον και λεξιλόγιο δεκάτου ογδόου αιώνα! Δηλαδή ακούς τις σκέψεις μου ακόμα και όταν δεν απευθύνομαι σε σένα;]\n-[Είδες οι κακές παρέες; Φυσικά και ακούω τα πάντα που αντιλαμβάνεται και αντιδρά ο εγκέφαλός σου!]\n-[Αχ τι καλά, χάσαμε και το δικαίωμα της ελευθερίας της σκέψης. Που ζω, Θεέ μου; Σε Οργουελικό κόσμο; Να δω τι θα κάνεις το βράδυ που θα καπνίσουμε έναν μπάφο μισό χιλιόμετρο για να γιορτάσουμε την συγκατοίκηση μας!]\n-[Μα τι ακούω, τι ακούω! Γνωρίζουμε και τον Όργουελ; Μπράβο! Και νόμιζα πως εσύ και τα βιβλία έχετε προβληματικές σχέσεις…]\n-[Τα βιβλία τα σχολικά, όχι τα βιβλία που έχουν κάτι να πουν…]\n-[Χριστέ μου, αρχίζω και φοβάμαι αυτό που μου συμβαίνει! Νομίζω πως ξαφνικά σε συμπάθησα… Λοιπόν OMFG θα πει Oh My Fucking God, και χρησιμοποιείται πολύ στο internet chat.]\n-Δάφνη είσαι καλά μωρό μου;\n-Ε! ναι, συγνώμη βρε παιδιά, αύριο έχω εξετάσεις διμήνου και ξέχασα να διαβάσω δυο κεφάλαια. Πρέπει να πάω να διαβάσω, αλλιώς θα χάσω το μάθημα.\n-Ξέχασες να διαβάσεις δυο κεφάλαια; Θέλεις να πεις πως διάβασες έστω και ένα;\nΑχ βρε Τίνα, γιατί θέλεις να σε μισήσω; Γιατί να είμαι εγώ ο δικός σου σάκος του μποξ;\nΤην κοιτώ κατάματα έτοιμη να κλάψω και δεν βλέπω στα μάτια της ειρωνεία κι αυτό με σοκάρει. Αυτό που βλέπω είναι παιχνίδισμα, και οικειότητα που φέρνει το λογοπαίγνιο, και πείραγμα που περιμένει ανταπόκριση. Η Τίνα δεν με υποτιμά, απλά είναι άγαρμπα ειλικρινής και προσπαθεί να κάνει αστεία που της βγαίνουν πολύ στραβά. Η Τίνα δεν είναι μια ‘σκατίνα’, απλά δεν χωράει μέσα σ’ αυτό που έχουμε εγώ κι ο Άτλαντας και προσπαθεί να ενσωματωθεί σε κάτι που είναι πολύ μοναδικό και ιδιαίτερο.\n-[Ω Χριστέ, μου, Χριστούλη μου! Είναι η Tina Karoulis, η freaking Lady-Intranet! Δάφνη, πρέπει να μιλήσουμε με την Κόσμο-ταξιδιώτισσά σου. Εκείνη ξέρει το μέλλον, θα μας πει τι έγινε στο παρελθόν της! Σε παρακαλώ Δάφνη, τώρα, πρέπει να μιλήσουμε μαζί της τώρα!]\nδ. Padova, Κυριακή 14/10/1979\niv. Το μέλλον στο σήμερα\nΓύρισα στο διαμέρισμά μου, άρπαξα το τηλέφωνο και το μετέφερα στο υπνοδωμάτιό μου τραβώντας το καλώδιο βιαστικά. Τα διαμερίσματα της πολυκατοικίας είχαν τις κουζίνες τους την μια δίπλα από την άλλη κι έτσι οι φωνές και οι ήχοι των υπνοδωματίων του δικού μου διαμερίσματος με του Άτλαντα είχαν μια κάποια μόνωση. Από την άλλη είχαν τα δυο μπάνια το ένα δίπλα από το άλλο κι έτσι τα πιο ηχομονωμένα δωμάτια ήταν το υπνοδωμάτια. Κάθισα στην άκρη του κρεβατιού, πήρα μια βαθιά ανάσα και πήρα τηλέφωνο στο σπίτι του Άτλαντα στην Ελλάδα. Η κυρία Αναστασία απάντησε σχεδόν αμέσως.\n-Κυρία Αναστασία θα σας κάνω μια πολύ περίεργη ερώτηση. Πραγματικά ελπίζω να μην ξέρετε την απάντηση…\n-Τι σου συμβαίνει καλό μου; Μαλώσατε με τον κανακάρη μου;\n-Μεταφορά συνείδησης σαν εν-συναίσθηση.\nΑπόλυτη σιωπή, σιωπή δευτερολέπτων που έμοιαζαν ώρες…\n-Anderson και Fotiou, παρουσίαση στο επιστημονικό συνέδριο του University of Arizona Μάιος 2035.\nΗ φωνή της σταθερή, η βιβλιοθηκάριος της πόλης μας, το Κορίτσι Τρομερό για τους πολλούς, Καινούριο Τεύχος για λιγότερους και Κόσμο-Ταξιδιώτισσα για μένα, χωρίς δισταγμό και χωρίς αμφιβολία κατέθεσε την γνώση μελλοντικών γεγονότων που κουβαλούσε όσα χρόνια βρέθηκε να είναι μέσα στο σώμα της Αναστασίας Ασμάρογλου.\n-Κάποιο λάθος κάνεις, ο Anderson σκοτώθηκε το 2030.\n-Όχι στο δικό μου Σύμπαν!\n-Διαβαθμισμένη πληροφορία, λυπάμαι μωρό μου.\n-Η δική σου συνείδηση σαν εν-συναίσθηση πότε μπήκε στο σώμα της Αναστασίας;\n-Εγώ είμαι Κόσμο-ταξιδιώτισσα δεν μπήκα σε σώμα ζώντος οργανισμού. Οι Κόσμο-ταξιδιώτες έχουν την επιλογή να παραμείνουν ή να απομακρυνθούν από τον ξενιστή κατά βούληση.\n-Δεν μπήκες σε σώμα ζώντος οργανισμού; Σε πεθαμένη μπήκες και την ανέστησες; Θα με τρελάνετε, έλεος!\nΆκουσα το γέλιο της κελαριστό, όλο ζωντάνια, -πφφφ, σχήμα οξύμωρο!\n-Μωρό μου, οι Κόσμο-ταξιδιώτες μπαίνουμε σε σώματα τα επόμενα δέκατα του δευτερολέπτου που πεθαίνει ένας οργανισμός.\n-Πότε πέθανε η Αναστασία;\n-Την στιγμή που έμαθε πως πέρασε στην Φιλοσοφική, απ την χαρά της το ζώον! Αναγκάστηκα μπαίνοντας εντός της τόσο νωρίς να περάσω τέσσερα φρικτά χρόνια σπουδάζοντας πληροφορίες που είχαν ξεπεραστεί εδώ και …\n-Εδώ και πόσο; Από το πότε έχεις έρθει;\n-Τι συμβαίνει στον πομπό και τον δέκτη σε περιπτώσεις μεταφοράς συνείδησης σαν εν-συναίσθηση; Πως μπορεί να φύγει ο πομπός και να επιστρέψει στο σώμα του;\n-Δεν φεύγει από το σώμα του ποτέ. Αντίγραφο της συνείδησης σαν εν-συναίσθηση μεταφέρεται στον δέκτη και μάλιστα αντίγραφο ακριβές που δεν έχει απολύτως καμία άλλη πληροφορία για το μέλλον από την στιγμή που ξεκινάει η μεταφορά. Υπήρξαν πολλά προβλήματα που έπρεπε να λύσουν οι Anderson και Fotiou πριν παρουσιάσουν τις έρευνές τους το 2035. Δεν μου λες, μικρή, είσαι δέκτης;\n-Πως ήξερες πως ήμουν διαφορετική απ την μαρίδα που σύχναζε στην βιβλοθήκη; Ναι είμαι δέκτης και κάνω ερωτήσεις που ‘ακούω’ και από τον πομπό μου.\n-Ποιος διαβαθμίζει τις πληροφορίες για μένα και γιατί;\n– Λυπάμαι μωρό μου, διαβαθμισμένη πληροφορία…\n-Το διασκεδάζεις πολύ, ε;\nΓέλιο κελαριστό και πάλι…\n-Να πω την μαύρη μου αλήθεια επί τέλους βρήκα άλλο ένα άτομο να μοιραστώ αλήθειες!\n-Το άλλο είναι ο Άτλαντας;\n-Το καμάρι μου; Δια…\n-Διαβαθμισμένη πληροφορία, λυπάμαι μωρό μου, σωστά;\n-Λάθος, και άσε το καμάρι μου ήσυχο, το στερνοπούλι μου είναι αθώο!\n-Την Τίνα την κολλητή του την ξέρεις;\n-Η κολλητή του είσαι εσύ, η Τίνα είναι άλλο φρούτο!\n-…Είναι η Lady-Intranet.\n-Στο μέλλον είναι με τον Άτλαντα;\n-Ο γιος μου είναι Τεσλοειδές μωρό μου, η Τίνα είναι Αϊνστάνια.\n-Εδώ σε έχασα!\n-Τι λέγαμε παλιά; Ο Τέσλα ήταν ο κομμουνιστής-οικολόγος επιστήμονας: Η επιστήμη στην υπηρεσία του κοινωνικού καλού. Ο Αϊνστάιν από την άλλη…\n-Ξέρω, ξέρω ήταν η επιστήμη για την επιστήμη, η επιστήμη απογυμνωμένη από Ήθος. Ο Άλμπερτ ήταν το παιδί για ουφίτσια και σαλόνια!\n-Πόσο καλά σε έχω εκπαιδευμένο μωράκι μου!\n-Διαβαθμισμένη πληροφορία, κυρία Αναστασία μου, διαβαθμισμένη πληροφορία! Να υποθέσω πως η Τίνα δεν είναι και πολύ του γούστου σου;\n-Η Τίνα του δικού μου Σύμπαντος καταστρατηγεί κάθε Αρχή της Ελευθερίας Ζώντων Οργανισμών.\n-Δεν είναι η Αρχή της Ελευθερίας του Ανθρώπου;\n-Νεαντερτάλια ύπαρξή μου εσύ! Μόνο ο άνθρωπος έχει ζωή και δικαιώματα σ’ αυτόν το πλανήτη; Ποιος είναι ο πομπός σου;\n-Η Detra Fotiou-Anderson του 2031.\n-Κάπου κάνεις λάθος… Το 2031 δεν είχαν ξεκινήσει καν πειράματα μεταφοράς συναίσθησης σαν εν-συναίσθηση με πρωτεύοντα, -πόσο μάλλον με ανθρώπους-, σαν πομπούς και δέκτες!\n-Σ’ ετούτο το Σύμπαν ο πομπός μου είναι η Detra του 2031 που μου κατσικώθηκε χωρίς να με ρωτήσει. Άρα εσύ έρχεσαι από ένα μέλλον μετά το 2030!\n-Ωστόσο το καταλαβαίνεις πως αυτή η συγκεκριμένη που είναι εντός σου μπορεί να είναι η Detra του 2031 ενός άλλου Σύμπαντος, έτσι;\n-Και πως θα γυρίσει πίσω στο δικό της;\n-Μπορεί με το που γίνεται πομπός και δίνει πληροφορίες στον δέκτη να αλλάξει έστω και ελάχιστα το μέλλον. Σας περνάει απ το μυαλό σας πως ένας τόσο πρώιμα ανθρώπινος πομπός μπορεί να εγκλωβιστεί σε ένα συνεχές πέρασμα από Δάφνη σε Δάφνη διαφορετικών Συμπάντων; Η συνείδηση σαν εν-συναίσθηση είναι ένα σύνολο κλειστών χορδών που επειδή δεν έχουν ελεύθερα άκρα δεν προσκολλώνται και με ευκολία περνούν σε άλλες διαστάσεις, -υποθέτω πως ήδη σου έχει μεταφερθεί η Γνώση που είχε η πομπός σου πριν απαγκιστρωθεί το ακριβές αντίγραφό της συνείδησης της σαν εν-συναίσθηση. Πόσο χαλαρή ή πόσο σταθερή είναι η υποστέγαση της στην Δάφνη του 1979 ετούτου του δεδομένου Σύμπαντος; Μερικές φορές καταλήγω πως είναι καλύτερα να μη ξέρω την Ιστορία και τα εγκλήματα των επιστημόνων σε κάποια πιθανά Σύμπαντα.\n-Ξέρεις την Ιστορία όλων των Συμπάντων;\n-Ξέρω την Ιστορία των Συμπάντων που επιτρέπουν τους Σύμπαντο-Ιστοριολόγους να μελετήσουν τις καταγραφές τους. Κι αυτό μέχρι το ταξίδι μου πίσω στον Χρόνο.\n-Ταξίδι στον Χρόνο και σε άλλο Σύμπαν από το δικό σου;\n-Διαβαθμισμένη πληροφορία… Νομίζω όμως πως μπορώ να σας αποκαλύψω πως σαν κορυφαίος ερευνητής είχα μελετήσει αρκετά μιας και δίδασκα για ογδόντα εφτά χρόνια Συγκριτική Σύμπαντο-Ιστορία στον δωδέκατο πλ…\n-Στον δωδέκατο ποιο; Για πόσα χρόνια, είπες; Σαν κορυφαίος; Μιλάμε για αρσενικό είδος; Τι ήσουν πριν γίνεις Αναστασία; Ανήκεις στο ανθρώπινο είδος;\n-Όταν αποχωρούμε από το Σύμπαν και τον Χρόνο μας ‘απεκδυόμαστε των λοιπών’, μένουμε μόνο Γνώση και ορκιζόμαστε να προάγουμε το Καλό. Ξαναγεννήθηκα Αναστασία και προάγω την Γνώση και το Καλό όπως ορκίστηκα.\n-Και όταν ‘φύγεις’;\n-Ελπίζω μέχρι τότε να έχω εγγόνια και δισέγγονα, να πεθάνω χωρίς την φρίκη του πόνου μια και καλή στον ύπνο μου, και να κρατήσω σαν Γνώση όλη την αγάπη που πήρα και έδωσα. Λυπάμαι μωρό μου δεν ξέρω πως θα μπορούσε η πομπός σου να επιστρέψει στο Σύμπαν και τον Χρόνο της. Δεν υπάρχουν καταγραφές τέτοιας καταπάτησης του Νόμου Επιστημονικού Ήθους στα Σύμπαντα που μελέτησα την Ιστορία τους και υπάρχει το επιστημονικό φαινόμενο μεταφοράς συνείδησης σαν εν-συναίσθηση μετά από έρευνες των Anderson και Fotiou. Και μου φαίνεται λογικό να έχει γίνει συγκάλυψη και απόκρυψη.\n-Αφού απαγκιστρώνεται μόνο το αντίγραφο και το πρωτότυπο παραμένει στον Χρόνο και το Σύμπαν που γεννήθηκε τι μας ενδιαφέρει να επιστρέψει στην ‘βάση’ του το αντίγραφο; Ας χαθεί στα Σύμπαντα, ας πάει κατά διαόλου!\n-Ξεχνάς πως το πρωτότυπο βρίσκεται σε νάρκη, ένα είδος λήθης απ την οποία θα βγει μόνο όταν επιστρέψει το αντίγραφο με τις καινούριες πληροφορίες που αποκτούνται από τον δέκτη για να συμπληρώσουν την Συνολική Γνώση του πομπού. Αλλιώς ο πομπός απογυμνώνεται από ενέργεια. Ξέρεις τι σημαίνει αυτό ε;…\n-Πόσο σύντομα πρέπει να επιστρέψει;\n-Μιλάμε για ένα πείραμα που επίσημα δεν έγινε, δεν ξέρουμε ποια τεχνογνωσία χρησιμοποιήθηκε και κυρίως σε ποιο Σύμπαν. Όχι πως θα βοηθούσαν καθόλου αυτές οι πληροφορίες. Από την στιγμή που ο Κόσμο-Ταξιδιώτης μπαίνει σε ένα καινούριο σώμα ή ο Πομπός μεταφέρεται σε Δέκτη δεν έχει πρόσβαση σε Συμπαντικές καταγραφές του Παρελθόντος, του Παρόντος ή του Μέλλοντος αφού μπήκε σε καινούριο έμβιο οργανισμό. Θυμάσαι το φαινόμενο της πεταλούδας;\n-Νομίζω πως ναι… Μιλάμε για το έννοια του χάους στην επιστήμη και όχι στην φιλοσοφία ή στην καθομιλουμένη μας γλώσσα. Ο όρος χάος ως χαοτικό σύστημα αναφέρεται σαν ένα δυναμικό σύστημα που παρουσιάζει εξαιρετική ευαισθησία ακόμα και σε μικρές αλλαγές των αρχικών συνθηκών του. Η μεταβολή που μπορεί να συμβεί είναι μεν φυσική διαδικασία αλλά είναι απολύτως απρόβλεπτη με τους Νευτώνειους νόμους της φυσικής. Σύμφωνα με τον επιστημονικό ορισμό χάος έχουμε όταν το παρόν καθορίζει το μέλλον αλλά η προσέγγιση του δεν μπορεί να υπολογίσει το μέλλον προσεγγιστικά. Η επίλυση των εξισώσεων Lorenz που για δεδομένες τιμές των αρχικών παραμέτρων που παρουσιάζουν χαοτική συμπεριφορά δίνει ένα σετ χαοτικών λύσεων. Αν αυτές οι λύσεις σχεδιαστούν, το σχήμα που θα προκύψει θα μοιάζει με τα φτερά μιας πεταλούδας.\nΟ συνδυασμός του σχήματος της πεταλούδας του Λόρεντζ μαζί με την συμπεριφορά των χαοτικών συστημάτων οδήγησε στη δημιουργία του όρου ‘φαινόμενο της πεταλούδας’. Ο όρος χρησιμοποιείται για να περιγράψει ότι μικρές αλλαγές στις αρχικές συνθήκες για παράδειγμα το πέταγμα των φτερών μιας πεταλούδας στην Ασία μπορεί να έχει σημαντικές επιπτώσεις όπως την δημιουργία τυφώνα στη Βόρεια Αμερική.\n-Στην πραγματικότητα είναι μάλλον αδύνατο να προκληθεί τυφώνας από το πέταγμα μιας πεταλούδας, εκτός και αν κουνήσει τα φτερά της σε μια πολύ συγκεκριμένη χρονική στιγμή, με συγκεκριμένες συνθήκες, κάτι που έτσι κι αλλιώς είναι αδύνατον να προβλεφθεί.\nΜερικές φορές, το φαινόμενο της πεταλούδας παρερμηνεύεται στην κοινή αντίληψη. Για παράδειγμα, η ιδέα ότι κάτι τόσο ασήμαντο όσο μια πεταλούδα μπορεί να προκαλέσει ή να αποτρέψει έναν τυφώνα έχει θεωρηθεί από κάποιους ως επιχείρημα υπέρ της άποψης ότι ένα ‘ασήμαντο’ άτομο, μια ‘περιθωριακή’ ιδέα, ή ένα φαινομενικά άσχετο γεγονός υπάρχει σημαντική πιθανότητα να παίξουν έναν καθοριστικό ρόλο στην εξέλιξη της Ιστορίας. Ωστόσο, η ουσία της συμπεριφοράς ενός χαοτικού συστήματος είναι ότι, στην πράξη, είναι απρόβλεπτη σε βάθος χρόνου. Συνεπώς, ενώ πράγματι ένα ασήμαντο γεγονός μπορεί να αλλάξει την πορεία της ιστορίας, δεν είμαστε σε θέση να ξέρουμε ποια θα ήταν η εξέλιξη του συστήματος χωρίς το γεγονός και άρα, δεν μπορούμε να σχεδιάσουμε τις ενέργειές μας ώστε να πετύχουμε ένα επιθυμητό σημαντικό αποτέλεσμα σε βάθος χρόνου. Μπορούμε να προγραμματίζουμε αποτελεσματικά μόνο μέχρι τον χρονικό ορίζοντα που χαρακτηρίζει το σύστημα. Η γνώση ότι ένα ασήμαντο γεγονός οδήγησε σε κάτι ‘μεγάλο’ μπορεί, μερικές φορές, να αποκτηθεί εκ των υστέρων, αν και συνήθως ακόμη κι αυτό είναι αδύνατον.\nΠου μας αφήνει όλο αυτό; Σε λογικό συμπέρασμα πως με το που ο Κόσμο-ταξιδιώτης δώσει μελλοντικές πληροφορίες σε έμβιο του παρελθόντος του -ή ο πομπός στον δέκτη- θα αλλάξει έστω και ελάχιστα το μέλλον και κατά συνέπεια θα έχουμε απόσχιση σε δυο καινούρια και ελαφρώς διαφορετικά Σύμπαντα.\nΠιο απλοϊκά δες την Ιστορία σαν ανθισμένο δένδρο. Κάθε μπουμπούκι είναι ένα πιθανό Σύμπαν, αν το κόψεις δεν θα συμβεί και μπορεί να το κόψεις ή να το αλλάξεις αν το μετατρέψεις σε λουλούδι πριν της ώρας του…\nΠάντως τελείως ενημερωτικά υπάρχουν δυο θεωρίες για την πιθανή συνάντηση του μελλοντικού ανθρώπου με τον παρελθοντικό εαυτό του σε ταξίδι σε κβαντικό χρόνο. Δεν υφίσταται αντινομία και παράδοξο αν ο μελλοντικός άνθρωπος έρθει σε αλληλεπίδραση με τον παρελθοντικό. Από την μια, έχεις ήδη αλλάξει το μέλλον γυρνώντας στο παρελθόν. Η ζημιά έγινε, δεν μπορείς να σταματήσεις ότι έχει ξεκινήσει. Κατά την δεύτερη θεωρία αυτό το ταξίδι είναι ένα μέρος του χρόνου σου από το μέλλον. Αυτά τα γεγονότα έχουν ξανασυμβεί και απλά τα αναβιώνεις.\n-Άρα υπάρχει περίπτωση να ξανά-επιστρέψει στον χρόνο της;\n-Αν αυτό είναι να συμβεί ή συνέβη τότε ναι. Θα το δούμε σαν αποτέλεσμα σε βάθος χρόνου σύμφωνα με το φαινόμενο της πεταλούδας… Ξέρεις μωρό μου, μπήκες σε βαθειά νερά, σε έριξαν να κολυμπήσεις σε θάλασσες αχαρτογράφητες.\n-Γιατί εμένα, δεν είμαι κάποια σημαντική προσωπικότητα, μικρομεσαία και προβληματική είμαι γαμώτο! Κι όμως εσύ ήξερες πως κάποτε θα μου συνέβαινε κάτι. Τι σε έκανε να με προσέξεις;\n-Κάποτε θα στο πω… Σ’ αυτό το Σύμπαν ή σε κάποιο άλλο, ποιος ξέρει;…